text:
Lolani Kuti Yehova Alimbitse Ndiponso Kuteteza Banja Lanu
“Yehova akapanda kulondera mzinda, alonda amakhala maso pachabe.”—SAL. 127:1b.
1, 2. (a) N’chiyani chinalepheretsa Aisiraeli 24,000 kulandira madalitso? (b) N’chifukwa chiyani nkhani imeneyi imatikhudza kwambiri?
AISIRAELI atangotsala pang’ono kulowa m’Dziko Lolonjezedwa, amuna ambiri anachita “chiwerewere ndi akazi a ku Mowabu.” Izi zinachititsa kuti anthu 24,000 aphedwe ndi Yehova. Ndiye tangoganizani. Aisiraeliwo atangotsala pang’ono kulandira madalitso awo, anakopeka ndi zoipa n’kuwonongedwa.—Num. 25:1-5, 9.
2 Nkhani imeneyi inalembedwa ‘kuti itichenjeze ifeyo amene mapeto a nthawi zino atifikira.’ (1 Akor. 10:6-11) Panopa tili kumapeto kwenikweni kwa “masiku otsiriza.” Posachedwapa tilowa m’dziko latsopano. (2 Tim. 3:1; 2 Pet. 3:13) Chomvetsa chisoni n’chakuti atumiki a Mulungu ena asiya kukhala tcheru. Iwo achita chiwerewere n’kukumana ndi mavuto oopsa. Ngati anthu oterewa salapa, akhoza kulephera kulandira madalitso osatha amene tikuyembekezera.
3. N’chifukwa chiyani anthu ayenera kutsatira malangizo a Yehova kuti ateteze banja lawo? (Onani chithunzi pamwambapa.)
3 Masiku ano, chiwerewere chili paliponse choncho anthu ayenera kutsatira malangizo a Yehova kuti ateteze banja lawo. (Werengani Salimo 127:1.) Tiyeni tikambirane zimene anthu angachite kuti alimbitse mabanja awo. Tikambirana za kuteteza mtima, kulimbitsa ubwenzi ndi Mulungu, kuvala umunthu watsopano, kulankhulana bwino ndiponso kuganizira zofuna za mwamuna kapena mkazi wathu pa nkhani ya kugonana.
TETEZANI MTIMA WANU
4. N’chiyani chachititsa kuti Akhristu ena agwere mumsampha wa chiwerewere?
4 Kodi Mkhristu angagwere bwanji mumsampha wa chiwerewere? Nthawi zambiri amayamba ndi kuyang’ana zinthu zosayenera. Yesu anati: “Aliyense woyang’anitsitsa mkazi mpaka kumulakalaka, wachita naye kale chigololo mumtima mwake.” (Mat. 5:27, 28; 2 Pet. 2:14) Akhristu ambiri achita tchimo chifukwa chakuti anayamba kuonera kapena kuwerenga zinthu zolaula. Ena amaonera zinthu zimenezi m’mafilimu, m’masewero, pa TV kapena pa Intaneti. Ena amapita kumadisiko kapena kumalo ena amene amagwiranagwirana.
5. N’chifukwa chiyani tiyenera kuteteza mtima wathu?
5 Ena amachita chiwerewere chifukwa choyamba kucheza ndi anthu olakwika. Anthu ambiri m’dzikoli ali ndi mtima wachiwerewere ndipo sadziletsa. Choncho popeza mtima wathu ndi wonyenga, n’zosavuta kuyamba kukopana ndi munthu amene sitili naye pa banja. (Werengani Yeremiya 17:9, 10.) Yesu anati: ‘Maganizo oipa, za kupha anthu, za chigololo, za dama zimachokera mumtima.’—Mat. 15:19.
6, 7. (a) Kodi mtima wonyenga ungachititse munthu kuchita zinthu ziti? (b) Kodi tingapewe bwanji kuchita zinthu zolakwika?
6 Anthu amene akukopana akhoza kuyamba kukambirana zinthu zimene ayenera kuuza mwamuna kapena mkazi wawo yekha. Kenako amayesetsa kupeza mpata woti azicheza. Amacheza kawirikawiri ndipo zimakhala ngati angokumana mwangozi. Akayamba kukondana kwambiri zimavuta kudziwa malire ochitira zinthu. Akapitiriza kuchita zimenezi amavutika kuti asiye ngakhale kuti pansi pa mtima amadziwa kuti n’zolakwika.—Miy. 7:21, 22.
7 Iwo amaiwala mfundo za Yehova n’kuyamba kugwirana manja, kusisitana kapena kuchita zinthu zina zoyenera anthu okwatirana okha. Iwo ‘amakopedwa ndi kukodwa m’chilakolako chawo.’ Ndiyeno chilakolakocho chikakula, amachita chiwerewere. (Yak. 1:14, 15) Zimenezi n’zomvetsa chisoni kwambiri. Anthu akhoza kupewa zonsezi ngati atalola Yehova kuwathandiza kuti aziona banja mmene iye amalionera. Koma kodi angachite bwanji zimenezi?
MUZILIMBITSA UBWENZI WANU NDI MULUNGU
8. Kodi ubwenzi ndi Yehova umathandiza bwanji kuti munthu asayambe khalidwe loipa?
8 Werengani Salimo 97:10. Ubwenzi ndi Yehova umathandiza kuti munthu asayambe khalidwe loipa. Tikamaphunzira makhalidwe abwino a Yehova, timayesetsanso ‘kumutsanzira monga ana ake okondedwa ndipo timayendabe m’chikondi.’ Tikatero timatha kupewa “dama ndi chonyansa chamtundu uliwonse.” (Aef. 5:1-4) Akhristu amayesetsa kuti ukwati wawo ukhale wolemekezeka ndiponso wosaipitsidwa chifukwa amadziwa kuti “Mulungu adzaweruza adama ndi achigololo.”—Aheb. 13:4.
9. (a) Kodi Yosefe anatani atayesedwa ndi mkazi wa bwana wake? (b) Kodi tikuphunzirapo chiyani pa chitsanzo cha Yosefe?
9 Akhristu ena amayamba khalidwe loipa chifukwa chocheza ndi anzawo akuntchito pambuyo poweruka. Komatu munthu akhoza kuyesedwanso pa nthawi ya ntchito ngati mmene zinalili ndi Yosefe. Tsiku lililonse mkazi wa bwana wake ankamunyengerera. Tsiku lina “mkaziyo anam’gwira malaya mnyamatayo n’kumuuza kuti: ‘Ugone nane basi!’” Koma Yosefe anathawa. Kodi n’chiyani chinathandiza Yosefe pa nthawiyo? Iye sankafuna kusokoneza ubwenzi wake ndi Mulungu. Izi zinachititsa kuti achotsedwe ntchito n’kumangidwa pa mlandu womunamizira koma Yehova anamudalitsa. (Gen. 39:1-12; 41:38-43) Kaya tili kuntchito kapena kwatokha, tiyenera kupewa kuchita zinthu zimene zingatigwetsere mumsampha wa chiwerewere.
VALANI UMUNTHU WATSOPANO
10. Kodi umunthu watsopano ungatiteteze bwanji?
10 Anthu amene ali pa banja ayenera kuvala umunthu watsopano kuti banja lawo litetezeke. Tikutero chifukwa umunthuwu “unalengedwa mogwirizana ndi chifuniro cha Mulungu ndipo umatsatira zofunika pa chilungamo chenicheni ndi pa kukhulupirika.” (Aef. 4:24) Anthu amene amavala umunthu watsopanowu ‘amachititsa ziwalo za thupi lawo kukhala zakufa ku dama, zinthu zodetsa, chilakolako cha kugonana, chikhumbo choipa ndi kusirira kwa nsanje.’ (Werengani Akolose 3:5, 6.) Mawu akuti ‘kuchititsa ziwalo kukhala zakufa’ amasonyeza kuti tiyenera kuchita zinthu mwamphamvu kwambiri kuti tilimbane ndi zilakolako zoipa. Tiyenera kupeweratu chilichonse chimene chingatichititse kulakalaka kugonana ndi munthu amene sitili naye pa banja. (Yobu 31:1) Tikamayesetsa kuchita zimene Mulungu amafuna, timayamba ‘kunyansidwa ndi choipa n’kugwiritsitsa chabwino.’—Aroma 12:2, 9.
11. Kodi umunthu watsopano ungateteze bwanji banja?
11 Munthu amene wavala umunthu watsopano amatsanzira makhalidwe a Yehova. (Akol. 3:10) Banja limakhala lotetezeka komanso limadalitsidwa ngati onse avala makhalidwe monga “chifundo chachikulu, kukoma mtima, kudzichepetsa, kufatsa, ndi kuleza mtima.” (Akol. 3:12) Banja lawo limakhalanso logwirizana ngati onse alola kuti ‘mtendere wa Khristu uzilamulira m’mitima yawo.’ (Akol. 3:15) Anthu amene ali pa banja akakhala achifundo, amafunitsitsa ‘kukhala patsogolo posonyezana ulemu.’—Aroma 12:10.
12. Kodi ndi makhalidwe ati amene mumaona kuti ndi ofunika m’banja?
12 M’bale wina dzina lake Sid anafunsidwa zimene zathandiza kuti banja lake likhale losangalala. Iye anayankha kuti: “Nthawi zonse takhala tikuyesetsa kusonyezana chikondi. Taonanso kuti kufatsa n’kofunika kwambiri.” Mkazi wake dzina lake Sonja akugwirizana ndi zimenezi ndipo ananenanso kuti: “Kukoma mtima n’kofunikanso. Timayesetsanso kukhala odzichepetsa ngakhale kuti zimativuta nthawi zina.”
MUZILANKHULANA BWINO
13. Fotokozani zinthu zimene zingathandize kuti banja likhale lolimba.
13 Banja limakhala lolimba kwambiri ngati anthu amalankhulana mwaulemu. Zimakhala zomvetsa chisoni kuona anthu akulankhula mwaulemu kwa anthu osawadziwa kuposa mmene amachitira ndi mwamuna kapena mkazi wawo. Anthu m’banja akhoza kusokoneza ubwenzi wawo ngati polankhulana amasonyeza ‘kuwawidwa mtima, njiru, kupsa mtima, mkwiyo ndiponso ngati amalalata kapena kunena mawu achipongwe.’ (Aef. 4:31) Kuimbana mlandu kapena kunyozana kumasokonezanso banja. Choncho, mwamuna ndi mkazi ayenera kulankhulana mokoma mtima komanso mwachifundo kuti alimbitse ubwenzi wawo.—Aef. 4:32.
14. Kodi tiyenera kupewa chiyani kuti banja lathu likhale lolimba?
14 Baibulo limanena kuti pali “nthawi yokhala chete.” (Mlal. 3:7) Lembali silitanthauza kuti ngati pali vuto tizingokhala duu osalankhulana. Mkazi wina ku Germany anati: “Kukhala duu pa nthawi ngati imeneyi kumasokoneza mnzanu.” Koma ananenanso kuti: “N’zoona kuti kuugwira mtima pamene takhumudwa n’kovuta koma si bwino kungolankhulapo chilichonse chimene chabwera m’mutu mwathu. Zimene mungalankhulezo zikhoza kupweteka kwambiri mnzanuyo komanso kuwonjezera vutolo.” Ngati pali vuto, mwamuna ndi mkazi sayenera kusiya kulankhulana. Koma polankhulana, ayenera kupewa kukalipirana. Aziyesetsa kuthetsa msanga mavuto popanda kukangana. Akatero banja lawo lidzakhala lolimba.
15. Kodi kulankhulana bwino kungathandize bwanji m’banja?
15 Banja limalimbanso ngati mwamuna ndi mkazi amakambirana momasuka zimene zili mumtima mwawo. Tiyenera kusamala ndi zimene timalankhula komanso mmene timalankhulira. Choncho ngakhale zinthu zitavuta kwambiri, tiyenera kusankha bwino mawu ndiponso kuwalankhula mwaulemu. Tikatero, mnzathuyo sadzavutika kutimvetsera. (Werengani Akolose 4:6.) Kulankhulana bwino kumathandiza kuti banja liziyenda bwino. Choncho nthawi zonse tizilankhula mawu ‘olimbikitsa amene angasangalatse’ mwamuna kapena mkazi wathu.—Aef. 4:29.
MUZIGANIZIRA ZOFUNA ZA MWAMUNA KAPENA MKAZI WANU
16, 17. N’chifukwa chiyani aliyense ayenera kuganizira zofuna za mnzake m’banja?
16 Anthu angalimbitsenso banja lawo akamaganizira zofuna za mnzawo kuposa zofuna zawo. (Afil. 2:3, 4) Amuna ndi akazi ayenera kuganizira zimene mnzawo angafune pa nkhani yosonyezana chikondi komanso kugonana.—Werengani 1 Akorinto 7:3, 4.
17 Anthu ena safuna kuchita zinthu zina zosonyezana chikondi ndipo amuna ena amaganiza kuti mwamuna weniweni sachita zimenezi. Koma Baibulo limati: “Amuna, pitirizani kukhala ndi akazi anu mowadziwa bwino.” (1 Pet. 3:7) Amuna ayenera kukumbukira kuti kupereka mangawa kumatanthauza zambiri osati kungogonana. Mkazi akhoza kusangalala pogonana ngati mwamuna wake amamusonyeza chikondi nthawi zonse osati pa nthawi yogonana yokha. Anthu onse amakhala osangalala ngati amasonyezana chikondi ndiponso kuganizirana.
18. Kodi amuna ndi akazi angalimbitse bwanji banja lawo?
18 N’zoona kuti munthu amene wakhala wosakhulupirika m’banja amakhala wolakwa. Koma kusasonyezana chikondi m’banja kungachititse kuti wina afunefune munthu wina amene angamusonyeze chikondicho. (Miy. 5:18; Mlal. 9:9) N’chifukwa chake Baibulo limalimbikitsa anthu apabanja kuti: “Musamanane, kupatulapo ngati mwagwirizana kuimitsa kaye mangawawo kwa nthawi yodziwika . . . kuopera kuti Satana angapitirize kumakuyesani mukalephera kudzigwira.” (1 Akor. 7:5) Zingakhale zomvetsa chisoni kwambiri ngati anthu apabanja alola kuti ayesedwe ndi Satana chifukwa ‘cholephera kudzigwira’ ndipo wina n’kuchita chigololo. Koma banja lingakhale lolimba ngati aliyense amayesetsa kuti ‘asamafune zopindulitsa iye yekha basi, koma zopindulitsanso wina.’ Choncho ayenera kupereka mangawa posonyeza kuti amakonda kwambiri mnzake komanso amamuganizira.—1 Akor. 10:24.
PITIRIZANI KUTETEZA BANJA LANU
19. Kodi tiyenera kuyesetsa kuchita chiyani? Perekani chifukwa.
19 Posachedwapa tilowa m’dziko latsopano. Choncho kukopeka ndi zilakolako zathu zoipa kungakhale koopsa kwambiri chifukwa tikhoza kukhala ngati Aisiraeli 24,000 amene anaphedwa kuchigwa cha Mowabu aja. Pambuyo pofotokoza nkhani imeneyi, Mawu a Mulungu amanena kuti: “Amene akuyesa kuti ali chilili asamale kuti asagwe.” (1 Akor. 10:12) Choncho tiyeni tikhalebe okhulupirika kwa Yehova komanso kwa mwamuna kapena mkazi wathu n’cholinga choti banja lathu likhale lolimba. (Mat. 19:5, 6) Panopa, tiyenera kuyesetsa kwambiri kuchita ‘chilichonse chotheka kuti Yehova adzatipeze opanda banga, opanda chilema ndiponso tili mu mtendere.’—2 Pet. 3:13, 14.


c: text/html

text:
Bungwe Lolamulira Linalimbikitsa a Mboni ku Russia ndi ku Ukraine
“Pa May 10 ndi 11, a Mboni za Yehova okwana 165,000 anasonkhana ku Ukraine kuti amvetsere nkhani zolimbikitsa zochokera m’Baibulo zokambidwa ndi a Stephen Lett a m’Bungwe Lolamulira la Mboni za Yehova. Pa nthawiyi, a Lett anawerenganso kalata yolimbikitsa yochokera ku bungwe lolamulira. Atamvetsera kalatayo, mayi wina anati: “Tinkachita kumva mumtimamu kuti bungwe lolamulira limatikonda kwambiri.”
Nkhani zimene a Lett anakamba komanso kalata yomwe anawerenga, anazimasulira m’zinenero 5 ndipo anthu anamvetsera pa telefoni m’Nyumba za Ufumu zokwana 1,100 zomwe zili m’dzikoli.
Pamene a Stephene Lett amapita kukalimbikitsa a Mboni a ku Ukraine, a Mark Sanderson womwenso ndi a m’Bungwe Lolamulira anapita kukalimbikitsa a Mboni a ku Russia mlungu womwewo. Nawonso a Sanderson anakamba nkhani za m’Baibulo zolimbikitsa komanso anawerenga kalata yochokera ku bungwe lolamulira. Anthu okwana 180,413 anamvetsera pulogalamuyi pa telefoni m’mipingo yoposa 2,500 ku Belarus ndi ku Russia ndipo anaimasulira m’zinenelo 14.
Kalata imene Bungwe Lolamulira linalemba inawerengedwa ku mipingo yonse ya ku Russia ndi ku Ukraine. Poyamikira zomwe bungwe lolamulira linalemba m’kalatayo, ofesi ya Mboni za Yehova ya ku Russia inati: “Abale ndi Alongo anakhudzika mtima kwambiri kuti Bungwe Lolamulira limawaganizira komanso kuwakonda choncho. Tonse tinamva ngati kuti Bungwe Lolamulira latihaga.”
Popeza kuti ku Rassia ndi ku Ukraine kwakhala kuli mavuto a zandale, Bungwe Lolamulira linalemba kalatayo pofuna kulimbikitsa a Mboni anzawo m’mayikowa. M’kalatayo, Bungwe Lolamulira linalimbikitsa a Mboniwo kuti apitirize kupewa ‘kukhala mbali ya dzikoli’ ndipo iwo angachite zimenezi popewa kulowerera zandale.—Yohane 17:16.
Bungwe Lolamulira linalimbikitsanso a Mboniwo kuti apitirize kulimbitsa ubwenzi wawo ndi Yehova. Kuti zimenezi zitheke, anawauza kuti apitirize kupemphera komanso kuphunzira Baibulo ndi kusinkhasinkha zimene aphunzirazo. Bungwe Lolamulira linawalimbikitsa kuti ngakhale atakumana ndi mayesero otani, azikumbukira lonjezo la Yehova lopezeka pa Yesaya 54:17 lomwe limati: “Chida chilichonse chomwe chidzapangidwe kuti chikuvulaze sichidzapambana.”
M’kalatayo, bungwe lolamulira linamaliza ndi mawu akuti: “Timakukondani kwambiri. Nthawi zonse muzikumbukira kuti timakuganizirani komanso kukupemphererani.”
Ofesi ya Mboni za Yehova ku Ukraine inanena kuti: “Abale ndi alongo sanayembekezere kuti Bungwe Lolamulira lingawasonyeze chikondi chotere moti analimbikitsidwa kwambiri. Tinasangalala kulimbikitsidwa limodzi ndi abale athu a ku Russia pa masiku ofanana. Izi zinasonyeza kuti anthu a Mulungu ndi ogwirizana komanso kuti Yehova ndi Yesu amawasamalira. Kunena zoona tinalandira thandizo la pa nthawi yake ndipo tinalimbikitsidwa kwambiri. Tikudziwa kuti tipitirizabe kukumana ndi mavuto, koma ndife otsimikiza mtima kuti sitisiya kutumikira Yehova.”
Onaninso
N’chifukwa Chiyani Mtendere Ndi Wosowa M’dzikoli?
Anthu alephera kubweretsa mtendere. Taonani zifukwa zingapo zimene zikuchititsa kuti anthu azilephera kubweretsa mtendere.
N’chifukwa Chiyani a Mboni za Yehova Salowerera Ndale?
Kodi iwo amasokoneza mtendere m’dziko?

robotstxt: allowed

filter: keep


text:
MUTU 25
Yesu Anachitira Chifundo Munthu Wakhate N’kumuchiritsa
MATEYU 8:1-4 MALIKO 1:40-45 LUKA 5:12-16
YESU ANACHIRITSA MUNTHU WAKHATE
Pamene Yesu ndi ophunzira ake 4 ‘ankalalikira m’masunagoge a ku Galileya’ mbiri ya zimene ankachita inamveka m’madera akutali. (Maliko 1:39) Mbiriyi inafikanso mumzinda wina kumene kunali munthu amene ankadwala khate. Luka, yemwe anali dokotala, anafotokoza kuti munthuyu anali “wakhate thupi lonse.” (Luka 5:12) Matenda akhate akalowerera kwambiri m’thupi amawononga ziwalo za munthu.
Choncho munthu wakhate amene anakumana ndi Yesuyu anali womvetsa chisoni kwambiri moti sankaloledwa kukhala pafupi ndi anthu. Komanso ankafunika kufuula kuti “Wodetsedwa, wodetsedwa!” Zimenezi zinkathandiza kuti anthu asamuyandikire kuopera kuti angatengera matenda oopsawa. (Levitiko 13:45, 46) Kodi munthuyu anachita chiyani ataona Yesu? Anamuyandikira n’kugwada kenako anamupempha kuti: “Ambuye, ngati mukufuna, mukhoza kundiyeretsa.”—Mateyu 8:2.
Munthuyu anasonyeza kuti ankakhulupirira kwambiri Yesu. Zikuoneka kuti munthuyu ankaoneka womvetsa chisoni kwambiri chifukwa cha matendawo. Koma kodi Yesu anachita chiyani? Kodi inuyo mukanatani mukanakhala kuti munalipo? Yesu anamva chisoni moti anatambasula dzanja lake n’kukhudza munthuyo. Kenako ananena kuti: “Ndikufuna. Khala woyera.” (Mateyu 8:3) Anthu ena sanakhulupirire ataona kuti nthawi yomweyo munthu uja wachira ndipo khate lake latha.
Kodi inuyo mungakonde kukhala ndi mfumu yomvera ena chisoni komanso yofunitsitsa kuthandiza anthu ngati mmene ankachitira Yesu? Zimene Yesu anachita pothandiza munthu wakhateyu zimatitsimikizira kuti akadzayamba kulamulira monga Mfumu padzikoli, ulosi wa m’Baibulo udzakwaniritsidwa. Ulosi umenewu umati: “Adzamvera chisoni munthu wonyozeka ndi wosauka, ndipo adzapulumutsa miyoyo ya anthu osauka.” (Salimo 72:13) Pa nthawi imeneyo, Yesu adzakwaniritsa cholinga chake chofuna kuthandiza anthu onse ovutika.
Kumbukirani kuti Yesu asanachiritse munthu wakhateyu, anthu ambiri ankasangalala ndi zimene Yesu ankachita atayamba kugwira ntchito yolalikira. Anthu ambiri ayenera kuti anamvanso nkhani yosangalatsa ya kuchiritsidwa kwa munthu wakhateyu. Koma Yesu sankafuna kuti anthu azimukhulupirira pongotengera zimene amva. Iye ankadziwa za ulosi umene unaneneratu kuti “mawu ake sadzamvedwa mumsewu” n’cholinga choti akope anthu. (Yesaya 42:1, 2) Chifukwa cha zimenezi, Yesu anauza munthu amene anamuchiritsa uja kuti: “Samala, usauze aliyense zimenezi, koma upite ukadzionetse kwa wansembe, ndipo ukapereke mphatso imene Mose analamula.”—Mateyu 8:4.
Koma chifukwa chakuti munthuyo anali wosangalala kwambiri kuti wachiritsidwa analephera kutsatira zimene Yesu anamuuza moti ankauza aliyense zimene zinamuchitikirazo. Zimenezi zinachititsa chidwi anthu ambiri ndipo ankafunitsitsa kudziwa zambiri za Yesu. Chifukwa cha zimenezi, Yesu anayamba kulowa mumzinda mobisa moti kwa kanthawi ndithu, ankakhala kwa yekha. Komabe, anthu ochokera m’madera osiyanasiyana ankabwerabe kuti adzawaphunzitse komanso kuwachiritsa.


text:
KODI ZINANGOCHITIKA ZOKHA?
Mchira wa Gulo
GULO amatha kudumpha mosavuta kuchoka pansi kupita pakhoma. Koma ngati pansipo ndi poterera, gulo amavutika kuti adumphe moti kuti akafike pa khoma bwinobwino osagwa, amadalira mchira wake.
Taganizirani izi: Gulo akafuna kudumpha amagwira kwambiri pansi zomwe zimathandiza kuti thupi lake likonzekere kudumpha n’kukafika pakhoma kapena pamtengo osagwa. Koma pansi pakakhala poterera, gulo amadumpha thupi lake lisanakonzeke bwinobwino. Ali m’malere, gulo amalozetsa mchira wake m’mwamba zomwe zimamuthandiza kuti thupi lake liloze pamene akufuna kukaima. Koma polozetsa mchirawo m’mwamba, samangouyendetsa mwachisawawa, amauyendetsa mwaluso kwambiri kuti asagwe. Lipoti lina limene yunivesite ya California, Berkeley inatulutsa linati: “Gulo amafunika kuyendetsa mchira wake mwaluso kwambiri ali m’malere kuti thupi lake likhale lowongoka.” Ngati pamene wanyamukira pali poterera kwambiri, guloyo amafunika kupinda kwambiri mchira wake kuti asagwe.
Mchira wa guloyo ukhoza kuthandiza akatswiri opanga maloboti, omwe angathandize kufufuza anthu opulumuka pakachitika chivomezi kapena ngozi zina za chilengedwe. Maloboti amenewa akhoza kumayenda mofulumira m’malo oterera kwambiri koma osagudubuka. Wasayansi wina, dzina lake Thomas Libby ananena kuti: “Maloboti sachedwa kugwa poyerekeza ndi zinyama, choncho ngati akatswiri atakwanitsa kupanga maloboti oti asamagwe ndiye kuti apita patsogolo kwambiri.”
Kodi inuyo mukuganiza bwanji? Kodi zinangochitika zokha kuti mchira wa gulo ukhale woterewu kapena pali wina amene anachita kukonza kuti uzichita zimenezi?


text:
JUNE 1, 2015
RUSSIA
Zotsatira za Mlandu wa ku Taganrog Zidziwika Posachedwapa
Mlandu wa a Mboni za Yehova okwana 16 a ku Taganrog m’dziko la Russia womwe unayamba mu February 2015, watha miyezi 5 tsopano uli kukhoti. A Mboni akumangidwa ndiponso kulipiritsidwa ndalama chifukwa chongochita zimene amakhulupirira basi.
Mlanduwu unayamba kuzengedwa pa 13 May, 2013 atauzidwa kuti ndi olakwa chifukwa chochita zimene dziko la Russia limaona kuti ndi zonyanyira ndiponso zosokoneza maganizo a anthu. Khotili linagamula kuti a Mboni 7 alipire ndalama ndipo linagamulanso kuti a Mboni 4 akakhale m’ndende kwa nthawi yaitali. Koma woweruzayo ananena kuti anthuwa asalandire kaye chilango chawochi. Pa December 12, 2014, khothi la apilo linalamula kuti mlanduwu uzengedwenso pomvera pempho la amene ankaimira boma pa mlanduwu. A Mboni za Yehova akuyembekezera kumva chigamulo chatsopano pa mlanduwu kumapeto kwa mwezi wa June.


text:
D.VAREC, UABKhadi pafupifupi bizinesi
D.VAREC, UAB
Akukonzekera, Aponda, Chalk konkire, Chipongwe, Facilities +43
Map
Ntchito gulu
Akukonzekera, Aponda, Chalk konkire, Chipongwe, Facilities, Gravestones, Greenery, Grounds care, Kasamalidwe environmental, Konkire kasakaniza, Konkire kusanganikirana, Konkire masitepe, Konkire mipanda, Konkire zamgululi, Kubzala manda, Kuchinga, Kumathandiza kuchepetsa, Malo environmental, Mapulani environmental, Masitepe, Masitepe internal, Midadada konkire, Mipanda, Miyala panja, Mortars, Mpanda unsembe, Mphamvu ndi zinthu zina zachilengedwe, Mwambo wa maliro ndi zipangizo, Ntchito afforestation, Ntchito afforestation, Paver kuika, Posts mpanda, Stair chitsiriziro, Stair design, Stair unsembe, Stone akuwaza, Stone chokongoletsera, Stone chomenyedwa, Stone processing, Stone zamgululi, Stone zida, Stoneware, Yobereka konkire, Yokonza manda, Yokumba mwala, Zinthu mpanda, Zomangamanga, malo, Zowoneka
Qr code
vCard
Website
Site dzina: Danapaminklai - Apie mus


text:
Malawi Congress Party
Malawi Congress Party (MCP) ndi chipani cha ndale cha ku Malaŵi. Dzina lake la kale la chipanichi linani Nyasaland African Congress, koma chinasintha kukhala MCP pa nthawi yomwe a Hastings Kamuzu Banda anali mtsogoleri wa dzikoli.
Chipanichi chinapambana pa chisankho mu chaka cha 1961 ndipo chinatenga mipando yonse pa chisankhochi. Kupambana kumeneku kunapangitsa kuti dziko la Malaŵi lipatsidwe ufulu wodzilamulira lokha kuchokera ku boma la chitsamunda. Mu 1966, chipanichi chinapatsidwa mphamvu yokhala chipani chikhacho mu dziko la Malaŵi. Anthu wonse akulu akulu amayenera kukhala mbali ya chipanichi ndipo amayenera kunyamula ziphaso zosonyeza kuti iwo analidi otsatira chipanichi.
Chipani cha MCP chinatha mphamvu 1993 pamene kunachitika chisankho chomwe anthu ambiri anasankha kuti boma la Malaŵi likhale la zipani zambiri. Mu 1994, chipanichi chinagonjetsedwa m ndi chipani cha zipani zambiri chomwe chinachitika mu dziko la Malaŵi.
Ngakhale zinakhala chonchi, chipani cha MCP chinakalibe ndi mphamvu mu dziko la Malaŵi ndipo chili ndi mphamvu zambiri mu chigawo cha pakati cha dzikoli kumene kuli aChewa ndi aNyanja ambiri.
Pa chisankho chomwe chinachitika mu 2004, mtsogoleri wa chipanichi a John Tembo (amene anali wogwirizana kwambiri ndi a Banda) anapeza 27.1% ya mavoti onse ndipo chipanichi chinapeza mipando 60 kwa mipando 194 yomwe ya a phungu wa nyumba ya malamulo.


text:
Wozimitsa Moto Yemwe Anali Patchuthi Anapulumutsa Anthu
Lamlungu pa January 5, 2014, a Serge Gerardin a ku France anali pa ulendo wa pabasi wopita ku msonkhano wa Mboni za Yehova kufupi ndi mzinda wa Paris. Koma ali m’njira, anaona ngozi yoopsa kwambiri. A Gerardin anati: “Galimoto inagunda chipilala cha simenti chomwe chinali m’mbali mwa mlatho. Kenako inanyamuka m’malere ndipo itagwa pansi inayaka.”
A Gerardin akhala akugwira ntchito yozimitsa moto kwa zaka 40. Popeza ndi m’tsogoleri wa gulu la ozimitsa moto, iwo sanachedwe kuthandiza pa ngoziyo. A Gerardin anati: “Ngakhale kuti tinkayenda mbali ina ya msewu, ndinauza dalaiva wa basi yomwe ndinakwera kuti aimitse basiyo. Zitatero, ndinathamangira pa malo a ngoziwo.” Atafika pamalowo, a Gerardin anamva aliyense akufuula kuti: “Ndithandizeni! Ndithandizeni!” Popitiriza kufotokoza, a Gerardin anati: “Zinali zovuta kuti ndithandize anthuwo chifukwa ndinalibe zovala zodzitetezera komanso ndinali nditavala suti ndi taye. Komabe, nditamva kufuula kwa anthuwo, ndinaona kuti anthu angapulumuke ngati nditathandiza.”
A Gerardin anaona munthu wina wovulala pambali pa galimotoyo akuvutika kwambiri ndipo anamuchotsa pamalopo. Kenako munthuyo anauza a Gerardin kuti: “Anthu enanso awiri ali m’katimu.” A Gerardin anati: “Pa nthawiyi, anthu ambiri anali atafika pamalowa koma sakanatha kuthandiza anthuwo chifukwa galimotoyo inali ikuyakabe.”
Madalaiva ena a magalimoto akuluakulu anabweretsa zipangizo zozimitsira moto ndipo motsogoleredwa ndi a Gerardin, anakwanitsa kuchepetsako motowo. Dalaiva wa galimoto imene inachita ngoziyo anali atapsinjika pansi pa galimotoyo koma a Gerardin ndi anthu ena anakankha galimotoyo n’kumupulumutsa.
A Gerardin anati: “Kenako motowo unayambiranso kuyaka.” Koma munthu wina amafunikabe kupulumutsidwa. Zili choncho, munthu winanso wozimitsa moto amene anali patchuthi anafika pamalowa ndipo anali atavala zovala zimene munthu amavala akamayendetsa njinga ya moto. A Gerardin ananena kuti: “Ndiyeno ndinamuuza kuti galimotoyi ikhoza kuphulika nthawi iliyonse. Choncho tinagwira manja a munthuyo n’kumukokera kunja.” Mphindi imodzi isanathe, galimotoyo inaphulikadi.
Kenako gulu la anthu ozimitsa moto linafika pamalowo n’kuzimitsa motowo. Panafikanso anthu a zachipatala omwe anathandiza anthu ovulalawo. Nawonso a Gerardin anathandizidwa ndi a chipatala popeza anachekeka komanso kupsa m’manja. A Gerardin akukakwera basi ija kuti apitirize ulendo wawo wa ku msonkhano, anthu ambiri ankawathamangira kwinaku akuwathokoza chifukwa choyesetsa kuthandiza anthu pangoziyo.
A Gerardin anasangalala kwambiri kuti anathandiza pa nthawi ya ngoziyo. Iwo anati: “Ndinaona kuti ndinali ndi udindo wothandiza anthuwo ndipo ndikanakhala ndi mlandu kwa Yehova ndikanangopitiriza ulendo wanga. Ndimayamikira kwambiri kuti ndinakwanitsa kuthandiza kuti anthuwo apulumuke.”
Onaninso
Pa Nthawi ya Tsoka, Timathandizana Chifukwa cha Chikondi
M’mayiko ambirimbiri, a Mboni za Yehova amathandiza anthu amene ali m’mavuto.


text:
MOYO WATHU WACHIKHRISTU
Ufumu wa Mulungu Wakwanitsa Zaka 100 Ndipo Ukulamulirabe
Anthu omwe akufuna kukhala nzika za Ufumu wa Mulungu ayenera kuyesetsa kuphunzira zokhudza Ufumuwu ndiponso zimene wachita kale panopo. N’chifukwa chiyani ayenera kuchita zimenezi? N’chifukwa chakuti chikhulupiriro chawo chidzakhala cholimba podziwa kuti Ufumu wa Mulungu ukulamulira komanso zimenezi zidzawathandiza kuti aziuza ena uthenga wabwino wa Ufumu wa Mulungu. (Sal. 48:12, 13) Mukamaonera vidiyo yakuti Ufumu wa Mulungu Wakwanitsa Zaka 100 Ndipo Ukulamulirabe, mupeze mayankho a mafunso awa:
N’chifukwa chiyani tinganene kuti “Sewero la Pakanema la Chilengedwe” linathandiza anthu omwe analionera?
Kodi ankagwiritsa ntchito bwanji wailesi pouza anthu uthenga wabwino?
Kodi ndi njira zina ziti zomwe anagwiritsa ntchito pouza anthu uthenga wabwino, nanga zotsatira zake zinali zotani?
Kodi ntchito yophunzitsa anthu utumiki yasintha bwanji m’zaka zapitazi?
Kodi ndi mfundo zothandiza ziti zomwe ophunzira a Sukulu ya Giliyadi anaphunzitsidwa?
Kodi misonkhano ikuluikulu yathandiza bwanji kuphunzitsa anthu a Yehova?
Kodi n’chiyani chimene chimakutsimikizirani kuti Ufumu wa Mulungu ukulamulira?
Kodi timasonyeza bwanji kuti tili kumbali ya Ufumu wa Mulungu?


text:
YANDIKIRANI MULUNGU
“Iye ndi Mulungu wa Anthu Amoyo”
Kodi imfa ndi yamphamvu kuposa Mulungu? Ayi. Palibe “mdani” aliyense, ngakhale imfa, amene ndi wamphamvu kuposa “Mulungu Wamphamvuyonse.” (1 Akorinto 15:26; Ekisodo 6:3) Mulungu ali ndi mphamvu zothetsa imfa, ndipo walonjeza kudzaukitsa akufa m’dziko latsopano. * Kodi tingatsimikize bwanji kuti Mulungu adzachitadi zimenezi? Mawu amene Mwana wa Mulungu, Yesu, ananena amatitsimikizira kuti Mulungu adzachitadi zimenezi.—Werengani Mateyu 22:31, 32.
Polankhula ndi Asaduki, omwe sankakhulupirira zoti akufa adzauka, Yesu anati: “Kunena za kuuka kwa akufa, kodi simunawerenge zimene Mulungu ananena kwa inu kuti, ‘Ine ndine Mulungu wa Abulahamu, Mulungu wa Isaki ndi Mulungu wa Yakobo’? Iye ndi Mulungu wa anthu amoyo, osati akufa.” Apa Yesu ankanena za zimene Mulungu anauza Mose cha m’ma 1514 B.C.E., pachitsamba choyaka moto. (Ekisodo 3:1-6) Yesu ankaona kuti mawu amene Yehova anauza Mose akuti, “Ine ndine Mulungu wa Abulahamu, Mulungu wa Isaki ndi Mulungu wa Yakobo,” akusonyeza kuti lonjezo lakuti akufa adzauka lidzakwaniritsidwadi. N’chifukwa chiyani tikutero?
Taganizirani mmene zinthu zinalili pa nthawi imene Yehova ankalankhula mawu amenewa. Pa nthawiyi, n’kuti Abulahamu, Isaki ndi Yakobo atamwalira kalekale. Panali patatha zaka 329 kuchokera pamene Abulahamu anamwalira, zaka 224, kuchokera pamene Isaki anamwalira komanso zaka 197, kuchokera pamene Yakobo anamwalira. Koma Yehova sananene kuti “Ine ndinali” Mulungu wawo. M’malomwake iye anati, “Ine ndine” Mulungu wawo. Ponena za makolo a Aisiraeli amenewo, Yehova ananena ngati kuti iwo adakali ndi moyo. Kodi n’chifukwa chiyani ananena choncho?
Yesu anati: “[Yehova] ndi Mulungu wa anthu amoyo, osati akufa.” Taganizirani zimene tikuphunzira pa mawu amenewa. Akanakhala kuti anthu akufa sadzaukitsidwa, ndiye kuti tikanati Yehova sadzaukitsanso Abulahamu, Isaki ndi Yakobo ndipo Yehova akanakhala Mulungu wa anthu akufa. Zimenezi zikanasonyeza kuti imfa ndi yamphamvu kuposa Yehova moti iye walephera kulanditsa anthu ake okhulupirika ku imfa.
Ndiye kodi zimenezi zikutiuza chiyani za Abulahamu, Isaki, Yakobo ndi atumiki onse okhulupirika a Yehova amene anamwalira? Yesu ananena kuti: “Kwa iye onsewa ndi amoyo.” (Luka 20:38) Popeza Yehova amafunitsitsa kudzaukitsa atumiki ake, iye akamalankhula za atumiki akewa, amanena ngati iwo ali moyo. (Aroma 4:16, 17) Yehova amakumbukira anthu amenewa ndipo pa nthawi yake adzawaukitsa kuti akhalenso ndi moyo.
Yehova ndi wamphamvu kwambiri kuposa imfa
Kodi mungakonde kudzaonananso ndi achibale anu amene anamwalira? Ngati ndi choncho, kumbukirani kuti Yehova ndi wamphamvu kwambiri kuposa imfa. Palibe chimene chingamulepheretse kukwaniritsa lonjezo lake lodzaukitsa akufa. Tikukupemphani kuti muphunzire zambiri zokhudza lonjezo limeneli komanso zokhudza Mulungu. Kuchita zimenezi kungakuthandizeni kuyandikira Yehova, yemwe ndi “Mulungu wa anthu amoyo.”
Mavesi amene mungawerenge mu February
^ ndime 3 Kuti mudziwe zambiri zokhudza lonjezo la Mulungu loti adzaukitsa akufa m’dziko latsopano, onani mutu 7 m’buku lakuti Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.


text:
31 August 2016 Last updated at: 9:46 AM
Kasambara agamulidwa: akasewenze ya kalavula gaga kwa zaka khumi ndi zitatu
Bwalo la milandu lalikulu mu mzinda wa Lilongwe dzulo lachiwiri pa 30 August lalamula nduna yakale yoona za malamulo a Ralph Kasambara kuti akagwire ukaidi wa kalavula gagag kwa zaka khumbi ndi mphambu zitatu.
A Kasambara anapezeka olakwa pa mlandu okonza upo ofuna kupha a Paul Mphwiyo mu chaka cha 2013.
Malingana ndi oweruza mlandu wa bwaloli a Justice Micheal Mtambo, a Kasambara akuyenela kukasewenza kwa nthawi yochuluka chonchi kamba koti mlandu umene anapezeka olakwa ndi waukulu. Oweruza mlanduyu ananenanso kuti a Kasambara apatsidwa chilango chokhwima chonchi Kamba koti anaonetsa kusaweruzika mu nyengo imene amaimbidwa mlandu.
“Inu ndi munthu oipa mtima kwambiri,” oweruza mlandu anadzudzula choncho a Kasambara. “Nthawi yonse yomwe mumaimbidwa mlandu munaonetsa khalidwe ngati mbuli yosazindikila ngakhale muli munthu odziwa malamulo wamkulu.
“Inu munalankhula zinthu zoti sizimayenela kulankhulidwa mu bwalo la milandu ndipo munakhala mukuopseza anthu. Inu simunasonyeze chisoni kapena kuzichepetsa mu nthawi yonse yoimbidwa mlandu,” anatero Mtambo.
Oimira mlandu a Kasambara amapempha bwalo kuti liwamvele chisoni ndi kuwapatsa ka chilango kochepa ati poti a Kasambara ndi mkulu amene wathandiza dziko lino ngati mkulu wa za malamulo komanso nduna yaboma, iwo anaonjezelapo kunena kuti a Kasambara ndi munthu wa chichepele amene angathe kuthandiza dziko lino.
Zonse anakambazi sizinaphule kanthu pamene a bwalo analimbira mtima a Kasambara ndi kuwatumiza kundende kwa zilumika khumi ndi zitatu.
Ena amene anapezeka olakwa pamodzi ndi a Kasambara ndi a Pika Manondo ndi a MacDonald Kumwembe. Awiliwa awakwapula ndi zaka makumi awiri kuonjezerapo mphambu zisanu ndi imodzi aliyense pa mlandu ofuna kupha a Mphwiyo komanso okonza upo ofuna kupha a Mphwiyo.
68 Comments On "Kasambara agamulidwa: akasewenze ya kalavula gaga kwa zaka khumi ndi zitatu"
-
Zaka koma zachepa Plz akhothi u MST + Some yes coz anthuwa akuzolowela kuba
-
kd agalu inu kasambara walakwa chan? mumabera lidzi inu makape muziwona,,
-
Koma yah zayang’ana kungolo
-
mapaz anu nose osanena zifukwa zake
-
Dolo Kasambara wadoloka bwanji?
-
Hello my name is john I want to give a testimony about my HIV virus that was cured by a great spell caster. Since last 4years I have being a HIV AID patient. I never think I will live long again and am so grateful to Dr sule who help me cured my HIV AIDS last 3 weeks. I was in a great pain so I told one of my best friends; he told me that there is a great spell caster that can cure my VIRUS. I asked him if he had his contact, he gave me his contactl, I contacted him he talked to me and he perform the necessary things and sent it to me through corrier delivery company and deliverd to me at my place and he told me that after two weeks I should go for a test. Which I did, when the doctor told me that am now a HIV negative I couldn’t believe myself I went to see another doctor the result was still the same, I was human on planet earth, so I emailed him and thanked him. Please if you are having a similar problem please visit him/contact him via whatsapp +2348162447651
-
Sticker ili pa jeketeyo yachipani chanji?
-
Kodi walakwa chani
-
ABAKHA OPANDA AMBUYAwO AMENEWO.
-
-
àbale anga choñdechonde tiyeni musandisiye ñdekha ukwati wanga ndiwammawa ndimkadzi wamalemu kansambala
-
#bambo kasambala* ndikufunilani kulavulagaga kwabwino ndagovakumene KUTI ng’ombezatembeka kuyana kudazibomo sindikuwakuti mmenezimatele masexchoni anu analikuto monga mkuluwama sexchoni eeeee APA zikungooneselatu KUTI paribe wapambana lamulo ndavomeleza kanene Ku Zambia nanutso tumakasamba tatin’gonotin’gono mutengelepo phuzilo the end went ,,,,,comment lodng tauch angen to sev
-
Ngati umayenda mbali siku ndilimoZi limakwana
-
Zaka Zachepa.Amatonjeza Agal Amenewa.
-
Wachuma siwosela nayo anhkala ngati ali kunyumba kwawo amenewo kalavula gaga amangwira woba mbuzi
-
Rapha ndi dolo
-
Mbava iyi zausilu
-
That’s not fair munthuyu sadalakwe
-
Tienazon
-
akuba nokha nokha inu mungofuna kutipusitsa bas mumacheza limodzi kumbaliko zankutu bas mapaz anu nose
-
mmm kkkkkkkkkkkkk!!!!
-
Lamulo liposa mphavu
-
amaziona ngati ndi doro lero ndizi wasanduka Dorophe!
-
alii kundende ,,, komanso azidya bhoo kuposa maa prison guards,,, ukuxiwakale ndizoti ndi #Rich_Nigger
-
Ndende ilibenso kut ukudya bwino..mayaz….as long as ali mu cage..bas…anva kuwawa…..kukhala pa wekha No!! Dona muthu wabanj its not a joke..
-
-
Basi aseweze.samaiziwa ndende afuse ife!
-
Kkkkkkk zili bwino apa ndiye timati galu waluma mbuyake.
-
Ndikuwafunila mafuno abwino bambo Kasambala kalimeni chimanga chokwanila. Mbatata. Masamba okwanila. Koma tikuonjezelani zaka tikafika mu December chaka chino.
-
Kma sitikuziwa chifkwa chomwe akukalavurila gaga Ralph kambala#mwangoti akukaxenza kma tkufna mutiuze bwino lomwe coz tizapala utsi malo mopala moto tiuzeni…enafe stikuziwa
-
shaa!!!! dziko likakuda limasangalala chonchi eti! zonse adziwa ndi ambuye.
-
kkkkkk akalowe basi
-
mumangeso Mtharika Peter
-
Koma Amalawi akudandaula akut zachepa za kazoo at bola 50
-
Koma Amalawi akudandaula akut zachepa za kazoo at bola 50
-
Poor Malawian justice system
-
Poor Malawian justice system
-
Dzaka satini dzachulula polingilira kuti Mpho Pwiyoyo sadafe.
-
Akachindidwa nkamwa…kunthako ndi m’makutu …buluz ameneyo.
-
hahaha koma man
-
Kodi Kuli Kuchindanaso Kumeneko eti? lo!
-
Eeeeeee ma inmates saphwekesa…akakhala rose ameneyo.
-
Koma Guyz..kkkkk
-
ndekuti iweyo unakhalako en amakuzala nayoso? lo!
-
Mayaz..mikoz imati thoka iz
-
-
-
Kodi awagamula pamulandu wanji?cashgate kapena wofuna kupha munthu?
-
mugule mabatire muzimvera wailesi
-
Ma battery ndilinao, wailesi ndilibe
-
Kkkkkk #Golden kufunsa mkulakwa?
-
Funsa!!
-
-
-
Udolowo watha basi, akagwira ameneyo. Apanso m’mene kwateremu lero wayamba kulavula gaga. Anakafuna za udolo anakachita asanafike pamaso pa bwalo la jugde munzinda wa Lilongwe, bambo Kasambara gwirani bwino ntchito kumeneko limani chimanga chikufunika m’dziko muno.
-
Bweleseni kuno timusowese
-
Zachepa zakazo
-
tinamva dzulo chama 10 am
-
Aka igwile ameneyo akazi ake azigona ndine fisi wapa lilongwe akamuna machine opangila machine anzake
-
Muzafela nkhondo ya eni,mmene kunja kwaopselamu munthu wamzelu mkumanyadila ufisi?
-
Hahahahahaha silikali sapita ku nkhondo beya man
-
-
kkkkkkk.. mesa mpata wa nyama azikaupezaso…gaga amalavula ndi amphawi
-
Kasambala viva
-
Nkhani yalembedwa mchichewa chonveka bwino, wina abweretsapo chizungu chake popereka ndemanga yake.
-
Kkkk usaiwale paja ika lembedwa nchizungu oika nde manga nchizungu sakwana 5 koma oika nde manga nchichewa amakwa 55
-
Mmwemo poti oziwonetsera alipo ambiri
-
-
Ralph ndi dolo sangakalavuleko gaga kujeriko and I blieve he is going to be reformed.Ajawo akumudikira asewenze limodzi
-
hehehehe’ Sadam adali dilo, Gadfaffi adali dolo, kkkkkkk, kasambala ndi dolo chabwiino yalakwa
-
iuummn! alipo dolo pa jiko yapamchi? Kkk
-
Mumati dolo, dolo pano wadoloka bwanji.
-
Kkk dolo in 16 plus million people hahaha u must be joked
-


text:
SIERRA LEONE NDI GUINEA
“Mufa Chaka Chisanathe”
Zachaeus Martyn
CHAKA CHOBADWA 1880
CHAKA CHOBATIZIDWA 1942
MBIRI YAKE Anayamba upainiya ali ndi zaka 72.
PALIBE aliyense amene anaphunzira Baibulo ndi Zachaeus. Iye atangowerenga buku lakuti Zeze wa Mulungu ndi la Salvation, anazindikira kuti wapeza chipembedzo choona.
Lamlungu lina mu 1941, Zachaeus analawirira kuti akapezeke pa msonkhano wake woyamba wa Mboni za Yehova. Msonkhanowu unkachitikira pamalo omwe anali pa mtunda wa makilomita 8 kuchokera komwe ankakhala ndipo ankafunika kutsetsereka phiri. Popeza sankadziwa nthawi yoyambira msonkhanowo, iye anafika mofulumira kwambiri. Choncho Zachaeus anakhala pansi n’kumadikirira kuti abale abwere. Atasonkhana ku Nyumba ya Ufumu kwa milungu itatu, anauza atsogoleri a mpingo wa Anglican kuti afufute dzina lake kumpingowo.
Mnzake yemwe ankapemphera naye limodzi ku Anglican kuja, anamunyoza kuti: “Madala, mukapitiriza kumayenda mtunda wa makilomita 8 kukwera phirili kuti muzikasonkhana ndi amene aja, mufa chaka chisanathe.” Zachaeus anapitiriza kupita kumeneko kawiri pa mlungu ndipo pamene zinkatha zaka 5, mnzakeyu ndi amene anamwalira. Zachaeus anakwanitsa kuchitabe zimenezi kwa zaka zina 25.
Zachaeus anatumikira Yehova mokhulupirika mpaka pamene anamwalira ali ndi zaka 97.


text:
MUTU 81
Yesu si Mulungu Koma Iye Ndi Atate Wake Ndi Amodzi
“INE NDI ATATE NDIFE AMODZI”
YESU ANAKANA MLANDU WOTI NDI MULUNGU
Yesu anapita ku Yerusalemu ku chikondwerero chopatulira kachisi (kapena kuti cha Hanuka). Chikondwererochi chinkachitika pokumbukira kupatulidwa kwa kachisi. Zaka zoposa 100 m’mbuyomo Mfumu Antiyokasi Epifinasi IV inamanga guwa lake la nsembe pamwamba pa guwa lansembe lalikulu lomwe linali pa kachisi wa Mulungu. Koma patadutsa nthawi, ana a wansembe wina wachiyuda analanda mzinda wa Yerusalemu ndipo anapatuliranso kachisi uja kwa Yehova. Kuyambira nthawi imeneyo chikondwerero cha pachaka chinkachitika pa 25 m’mwezi wa Kisilevi. Mwezi wa Kisilevi unkayambira chakumapeto kwa mwezi wa November ndipo unkatha chakumayambiriro kwa mwezi wa December.
Nthawiyi inali nyengo yozizira ndipo Yesu ankayenda m’mbali mwa zipilala zomwe zinali m’khonde la kachisi wa Solomo. Pa nthawiyi Ayuda anabwera n’kumuzungulira ndipo anamufunsa kuti: “Utivutitsa maganizo mpaka liti? Ngati ndiwedi Khristu, tiuze mosapita m’mbali.” (Yohane 10:22-24) Kodi Yesu anawayankha bwanji? Anawauza kuti: “Ndakuuzani kale, koma inu simukukhulupirira.” Yesu sanawauze mwachindunji kuti iye ndi Khristu ngati mmene anauzira mzimayi wachisamariya amene anakumana naye pachitsime uja. (Yohane 4:25, 26) Komabe ananena zinthu zimene zikanathandiza anthuwo kuti amuzindikire. Iye anawauza kuti: “Abulahamu asanakhaleko, ine n’kuti ndilipo kale.”—Yohane 8:58.
Yesu ankafuna kuti anthu azidziwa paokha kuti iye ndi Khristu pogwirizanitsa zochita zake ndi zomwe zinalembedwa zofotokoza zimene Khristu adzachite akadzabwera. N’chifukwa chake nthawi zina ankaletsa ophunzira ake kuti asauze anthu kuti iye ndi Mesiya. Koma tsopano Yesu anauza Ayuda omwe anali ovuta aja mosapita m’mbali kuti: “Ntchito zimene ine ndikuchita m’dzina la Atate wanga, zikundichitira umboni. Koma inu simukukhulupirira.”—Yohane 10:25, 26.
N’chifukwa chiyani anthuwo sankakhulupirira kuti Yesu ndi Khristu? Yesuyo ananena kuti: “Koma inu simukukhulupirira, chifukwa si inu nkhosa zanga. Nkhosa zanga zimamva mawu anga. Ine ndimazidziwa, ndipo izo zimanditsatira. Ndidzazipatsa moyo wosatha, moti sizidzawonongeka, komanso palibe amene adzazitsomphole m’dzanja langa. Chimene Atate wanga wandipatsa n’chofunika kuposa zinthu zonse, ndipo palibe amene angazitsomphole m’dzanja la Atate.” Kenako Yesu anafotokoza za ubale wake ndi Mulungu kuti: “Ine ndi Atate ndife amodzi.” (Yohane 10:26-30) Pa nthawiyi Yesu anali padziko lapansi ndipo Atate wake anali kumwamba. Choncho Yesu sankatanthauza kuti iyeyo ndi Atate wake ndi munthu mmodzi. Yesu ndi Atate wake ndi amodzi chifukwa zolinga zawo ndi zofanana.
Zimene Yesu ananenazi zinakwiyitsa kwambiri Ayudawo moti anatolanso miyala kuti amuphe. Yesu sanachite mantha ndi zimenezi. Iye anati: “Ndakuonetsani ntchito zambiri zabwino zochokera kwa Atate. Tsopano mukundiponya miyala chifukwa cha ntchito iti mwa zimenezi?” Ayudawo anamuyankha kuti: “Sitikukuponya miyala chifukwa cha ntchito yabwino ayi, koma chifukwa chonyoza Mulungu. . . . Ukudziyesa mulungu.” (Yohane 10:31-33) Yesu sananene kuti iye ndi Mulungu. Nanga n’chifukwa chiyani anthuwo ankamuimba mlandu umenewu?
Yesu ankanena kuti anali ndi mphamvu zochokera kwa Mulungu koma Ayudawo ankatsutsa ponena kuti mphamvu zimenezo sizingapezeke ndi munthu aliyense koma Mulungu yekha. Mwachitsanzo, ponena za “nkhosa” zake, Yesu ananena zinthu zimene munthu wina aliyense sangachite. Iye anati: “Ndidzazipatsa moyo wosatha.” (Yohane 10:28) Koma Ayudawo anakana kuvomereza zimene Yesu anawauza zoti analandira mphamvu kuchokera kwa Atate wake.
Pokana mlandu umene ankamuimbawo, Yesu anawafunsa kuti: “Kodi m’Chilamulo chanu sanalembemo [pa Salimo 82:6] kuti, ‘Ine ndinati “Inu ndinu milungu”’? Ngati anthu amene anatsutsidwa ndi mawu a Mulungu anawatcha ‘milungu,’. . . kodi inu mukundiuza ine woyeretsedwa ndi Atate ndi kutumizidwa m’dziko kuti, ‘Ukunyoza Mulungu,’ chifukwa ndanena kuti, Ndine Mwana wa Mulungu?”—Yohane 10:34-36.
Malemba amatchula za oweruza milandu amene sachita zachilungamo kuti ndi “milungu.” Ndiye n’chifukwa chiyani Ayudawa ankaimba Yesu mlandu chifukwa chonena kuti ndi “Mwana wa Mulungu?” Pofuna kuwathandiza kuti amukhulupirire, Yesu anawauza kuti: “Ngati sindikuchita ntchito za Atate wanga, musandikhulupirire. Koma ngati ndikuzichita, ngakhale simukundikhulupirira, khulupirirani ntchitozo, kuti mudziwe ndi kupitirizabe kudziwa kuti Atate ndi ine ndife ogwirizana.”—Yohane 10:37, 38.
Ayudawo anakwiya ndi zimenezi ndipo anaganiza zoti amugwire koma Yesu anathawa. Ndiyeno Yesu anachoka ku Yerusalemu n’kupita ku tsidya lina la mtsinje wa Yorodano, dera lomwe Yohane anayambira kubatiza anthu zaka pafupifupi 4 m’mbuyomo. Dera limeneli linali chakufupi ndi kumwera kwa nyanja ya Galileya.
Gulu la anthu linabwera kumene kunali Yesu ndipo linanena kuti: “Yohane sanachite chizindikiro chilichonse, koma zonse zimene Yohane ananena zokhudza munthu uyu zinali zoona.” (Yohane 10:41) Pamenepo Ayuda ambiri anayamba kukhulupirira Yesu.
Onaninso
Kudziwa Zoona Zokhudza Atate, Mwana, ndi Mzimu Woyera
Anthu ambiri amakhulupirira kuti Baibulo limaphunzitsa kuti pali Mulungu Atate, Mulungu Mwana ndi Mulungu Mzimu Woyera. Koma kodi zimenezi ndi zoona?


text:
Mutu 22
Kodi Kuofesi ya Mboni za Yehova Kumachitika Zotani?
Abale ndi alongo a m’banja la Beteli amagwira ntchito m’madipatimenti osiyanasiyana, ndipo utumiki wawo umathandizira pa ntchito yolalikira ya m’dziko lawo kapenanso m’mayiko ena. Ena mwa abale ndi alongo amenewa amagwira ntchito yomasulira mabuku, kusindikiza magazini ndi mabuku, kutumiza mabuku kumipingo, kujambula nyimbo, masewero ndi mavidiyo, komanso ntchito zina zofunika.
Komiti ya Nthambi imayang’anira ntchito ya Mboni za Yehova m’dzikolo. Bungwe Lolamulira limapatsa Komiti ya Nthambi udindo woyang’anira ntchito zonse paofesi ya Mboni za Yehova. Komiti ya Nthambi imapangidwa ndi akulu oyenerera atatu kapena kuposa. Komiti imeneyi imadziwitsa Bungwe Lolamulira mmene ntchito ikuyendera m’dziko lawo kapena m’mayiko ena amene komitiyi ikuyang’anira komanso mavuto alionse amene angakhalepo. Malipoti amenewo amathandiza Bungwe Lolamulira kudziwa nkhani zoti lilembe m’mabuku kapena m’magazini komanso nkhani zoti zidzakambidwe pamisonkhano yampingo ndi misonkhano ikuluikulu. Abale oimira Bungwe Lolamulira amatumizidwa nthawi ndi nthawi kuti akayendere nthambi zosiyanasiyana. Iwo amapereka malangizo othandiza kwa abale omwe ali m’Makomiti a Nthambi. (Miyambo 11:14) Woimira likulu la Mboni za Yehova akabwera kudzayendera nthambi, pamachitika msonkhano wapadera. Pamsonkhanowu, iye amakamba nkhani yolimbikitsa kwambiri kwa onse okhala m’dera limene nthambiyo ikuyang’anira.
Kuofesi ya Mboni za Yehova kumagwiridwa ntchito zothandiza mipingo ya m’dzikomo. Abale a udindo kuofesi ya Mboni za Yehova amavomereza kuti mipingo yatsopano ipangidwe. Abale akuofesiwa amayang’aniranso ntchito za apainiya, amishonale, ndiponso oyang’anira madera omwe ali m’gawo limene nthambi yawo imayang’anira. Iwo amakonza misonkhano ikuluikulu, amayang’anira ntchito yomanga Nyumba za Ufumu, komanso amaonetsetsa kuti mabuku akutumizidwa kumipingo kuti abale kumeneko azikawagwiritsa ntchito. Ntchito iliyonse imene imachitika kuofesi ya Mboni za Yehova imathandizira kuti ntchito yolalikira izichitika mwadongosolo.
Kodi Makomiti a Nthambi amathandiza bwanji Bungwe Lolamulira?
Kodi kuofesi ya Mboni za Yehova kumachitika ntchito ziti?


text:
Kodi Pali Vuto Ngati Munthu Atakhala Kuti Sali M’chipembedzo Chilichonse?
Yankho la m’Baibulo
Inde pali vuto. Tikutero chifukwa Mulungu amafuna kuti anthu azimulambira monga gulu. N’chifukwa chake Baibulo limati: “Tiyeni tiganizirane kuti tilimbikitsane pa chikondi ndi ntchito zabwino. Tisaleke kusonkhana pamodzi.”
Zimene Yesu ananena zinasonyezanso kuti otsatira ake ayenera kumalambira Mulungu monga gulu. Iye anawauza kuti: “Mwakutero, onse adzadziwa kuti ndinu ophunzira anga, ngati mukukondana.” (Yohane 13:35) Zimenezi zikanakhala zosatheka ngati akanakhala kuti aliyense amangochita zinthu yekha. Choncho nthawi zonse ankayenera kumasonkhana m’mipingo yosiyanasiyana kuti alambire Mulungu. (1 Akorinto 16:19) Ndiyeno mipingo imeneyi inkakhala ngati gulu limodzi la padziko lonse.
Kungokhala m’chipembedzo chinachake si kokwanira
Monga taonera kale, Mulungu amafuna kuti tizimulambira monga gulu. Komabe, si kuti Mulungu angamasangalale nafe ngati titangokhala m’chipembedzo chinachake basi. Ngati timafuna kuti Mulungu azisangalala nafe, tiyenera kumachita zinthu mogwirizana ndi zimene timaphunzira. Pa nkhani imeneyi Baibulo limati: “Kupembedza koyera ndi kosaipitsidwa kwa Mulungu ndi Atate wathu ndi uku: Kusamalira ana amasiye ndi akazi amasiye m’masautso awo, ndi kukhala wopanda banga la dzikoli.”
Onaninso
N’chifukwa Chiyani Malo Anu Opempherera Mumawatchula Kuti Nyumba ya Ufumu?
Werengani nkhaniyi kuti mudziwe kumene mawu akuti “Nyumba ya Ufumu ya Mboni za Yehova” anachokera komanso chifukwa chake timawagwiritsa ntchito.
Kodi Tiyenera Kulambira Mafano?
Kodi Mulungu amasangalala tikamagwiritsa ntchito mafano pomulambira?
Kodi Pali Chipembedzo Chimene Mungachikhulupirire?
Kodi nthawi ina chipembedzo chinakukhumudwitsanipo? Ngati zimenezi zinakuchitikirani, mwina zingakuvuteni kukhulupirira chipembedzo chilichonse. Kodi kuphunzira Baibulo kungakuthandizeni bwanji pa nkhani imeneyi?


text:
Anthu a Mulungu Anaitanidwa Kuchoka mu Mdima
“[Yehova] anakuitanani kuchoka mu mdima kulowa m’kuwala kwake kodabwitsa.”—1 PET. 2:9.
NYIMBO: 116, 102
1. Fotokozani zimene zinachitika pamene Yerusalemu ankawonongedwa.
M’CHAKA cha 607 B.C.E., asilikali a Babulo motsogoleredwa ndi Mfumu Nebukadinezara Yachiwiri anapita kukawononga mzinda wa Yerusalemu. Pofotokoza zimene zinachitika, Baibulo limati: “[Mfumu Nebukadinezara] inapha anyamata awo ndi lupanga m’nyumba yopatulika. Sinachitire chisoni mnyamata kapena namwali, wachikulire kapena nkhalamba yotheratu. . . . Inatentha nyumba ya Mulungu woona ndi kugwetsa mpanda wa Yerusalemu. Ababulowo anatenthanso ndi moto nyumba zonse zokhala ndi mipanda yolimba kwambiri za mzindawo ndi zinthu zake zonse zabwinozabwino, mpaka zonse zinawonongedwa.”—2 Mbiri 36:17, 19.
2. Kodi Yehova anapereka chenjezo lotani, ndipo anati n’chiyani chidzachitikire Ayuda?
2 Anthu okhala mu Yerusalemu sankayenera kudabwa pamene mzindawo unawonongedwa. Kwa zaka zambiri, aneneri a Mulungu anali atachenjeza Ayuda kuti akapanda kumvera Yehova, Ababulo adzawatenga n’kupita nawo ku ukapolo. Aneneriwo anafotokoza kuti Ayuda ambiri adzaphedwa ndi lupanga ndipo amene adzapulumuke adzakhala ku ukapolo kwa moyo wonse. (Yer. 15:2) Kodi zinthu zinali bwanji kwa Ayuda amene anapita ku ukapolowo? Kodi zimene zinachitikira Ayudazi zinachitikiranso Akhristu? Nanga zinachitika liti?
KODI ZINTHU ZINALI BWANJI KU UKAPOLO?
3. Kodi ukapolo wa ku Babulo unali wosiyana bwanji ndi ukapolo wa ku Iguputo?
3 Zimene aneneri analoserazi zinachitikadi. Koma kudzera mwa Yeremiya Yehova anauza Ayudawo kuti angovomereza zimene zinawachitikirazo n’kumakhala mumzinda wa Babulo. Anati: “Mangani nyumba ndi kukhalamo. Limani minda ndi kudya zipatso zake. Komanso mzinda umene ndakuchititsani kukhalamo monga akapolo, muziufunira mtendere. Muziupempherera kwa Yehova, pakuti mzindawo ukakhala pa mtendere inunso mudzakhala pa mtendere.” (Yer. 29:5, 7) Choncho Ayuda amene anamvera zimene Yehova anawauzazi, ankakhala bwinobwino ku Babuloko. Ababulo ankawalola kuti aziyenda mwaufulu komanso kuti azichita okha zinthu zina. Mumzinda wa Babulo munkachitika malonda osiyanasiyana. Ndipo zimene anthu ofukula zinthu zakale anapeza zimasonyeza kuti Ayuda ambiri anaphunzira ntchito zamanja komanso kuchita bizinezi ndipo ena analemera. Choncho Ayudawa ankakhala bwino ku Babulo kusiyana ndi mmene Aisiraeli ankakhalira ku Iguputo pamene anali akapolo.—Werengani Ekisodo 2:23-25.
4. Kodi ena mwa Ayuda amene anali ku ukapolo anali ndani, ndipo panali mavuto ati amene ankawalepheretsa kuti azilambira Yehova bwinobwino?
4 Kodi zinthu zinali bwanji kwa Ayudawo pa nkhani yokhudza kulambira? Musaiwale kuti kachisi ndi guwa la nsembe zinali zitawonongedwa ndipo ansembe sankagwiranso ntchito yawo mwadongosolo. Koma ena mwa Ayuda amene anali ku ukapolowo anali atumiki a Mulungu okhulupirika ndipo anangopezeka ku ukapolo chifukwa choti mtundu wawo unachimwa. Anthu amenewa ankayesetsa kutsatira Chilamulo cha Mulungu. Mwachitsanzo, panali Danieli, Sadirake, Mesake ndi Abedinego amene anakana kudya zakudya zoletsedwa m’Chilamulo. Komanso Danieli anapitirizabe kumapemphera kwa Mulungu. (Dan. 1:8; 6:10) Komabe popeza anthuwa ankalamuliridwa ndi boma la anthu osalambira Mulungu, zinali zosatheka kuti azitsatira zinthu zonse za m’Chilamulo.
5. Kodi Yehova analonjeza zotani anthu ake, ndipo n’chifukwa chiyani zimenezi zinali zochititsa chidwi?
5 Kodi zikanatheka kuti Aisiraeli adzalambirenso Mulungu bwinobwino? Pa nthawiyo zinkaoneka ngati zosatheka. Tikutero chifukwa chakuti malamulo a Ababulo sankalola kumasula akapolo. Komatu Yehova sakanalephera kuchita zimene akufuna chifukwa cha malamulo a Ababulowo. Iye anali atalonjeza anthu akewo kuti adzawamasula ku ukapolo. Zimenezi sizikanalephereka chifukwa Mawu a Mulungu amakwaniritsidwa.—Yes. 55:11.
AKHRISTU NAWONSO ANALI MU UKAPOLO
6, 7. N’chifukwa chiyani tiyenera kusintha zimene tinkafotokoza pa nkhani ya ukapolo wa Babulo Wamkulu?
6 Kodi Akhristu nawonso anali mu ukapolo wa Babulo Wamkulu? Kwa zaka zambiri, magazini ya Nsanja ya Olonda yakhala ikufotokoza kuti anthu a Mulungu analowa mu ukapolo wa Babulo Wamkulu mu 1918 n’kumasulidwa mu 1919. Koma zikuoneka kuti m’pofunika kusintha zimene tinkafotokozazi ndipo zifukwa zake tikambirana munkhaniyi komanso yotsatira.
7 Mwachitsanzo: Timadziwa kuti mawu oti Babulo Wamkulu amaimira zipembedzo zonyenga zonse. Koma anthu a Mulungu sanalowe mu ukapolo wa zipembedzozi mu 1918. N’zoona kuti odzozedwa ankazunzidwa pa nthawiyi koma amene ankawazunza ndi andale osati zipembedzo zonyenga. Ndipo nkhondo yoyamba ya padziko lonse isanayambe, atumiki a Mulungu anali atayamba kale kuchita zinthu mosiyana ndi zipembedzo zonyenga. Choncho tingati mu 1918 iwo ankamasuka mu ukapolo wa Babulo Wamkulu.
KODI AKHRISTU ANAKHALA LITI MU UKAPOLO WA BABULO WAMKULU?
8. Kodi chinachitika n’chiyani atumwi onse atamwalira? (Onani chithunzi patsamba 21.)
8 Pa Pentekosite wa mu 33 C.E., Ayuda ambiri komanso anthu omwe sanali Ayuda anadzozedwa ndi mzimu woyera. Akhristu atsopanowa anakhala “fuko losankhidwa mwapadera, ansembe achifumu, mtundu woyera, anthu odzakhala chuma chapadera.” (Werengani 1 Petulo 2:9, 10.) Atumwi ndi amene ankatsogolera mipingo. Koma atumwi onse atamwalira anthu ena anayamba kulankhula “zinthu zopotoka” n’cholinga choti “apatutse ophunzira aziwatsatira.” (Mac. 20:30; 2 Ates. 2:6-8) Ambiri mwa anthuwa anali ndi maudindo mumpingo ndipo kenako anadzakhala “mabishopu.” Apa m’pamene panayambira magulu a atsogoleri achipembedzo ngakhale kuti Yesu anali atauza otsatira ake kuti: “Nonsenu ndinu abale.” (Mat. 23:8) Koma anthu amenewa ankakonda nzeru za Aristotle ndi Plato ndipo ankaphunzitsa zinthu zabodza. Patapita nthawi, izi zinachititsa kuti anthu asamaphunzirenso mfundo zolondola za m’Mawu a Mulungu.
9. Kodi chinachitika n’chiyani kuti boma la Roma ligwirizane ndi Akhristu ampatuko, nanga zotsatira zake zinali zotani?
9 M’chaka cha 313 C.E., mfumu ina ya Aroma dzina lake Constantine inapangitsa kuti chipembedzo chophunzitsa zabodzachi chikhale chovomerezeka ndi boma. Ndiyeno matchalitchi anayamba kugwira ntchito limodzi ndi boma la Roma. Mwachitsanzo, nthawi ina Constantine anachititsa msonkhano wa atsogoleri achipembedzo. Msonkhanowo utatha, iye anathamangitsa m’dzikolo wansembe wina dzina lake Arius chifukwa choti anakana kuvomereza kuti Yesu ndi Mulungu. Patapita nthawi, Theodosius anakhala mfumu ya Aroma ndipo tchalitchi cha Katolika chinakhala chipembedzo chachikulu mu ufumu wa Roma. Akatswiri a mbiri yakale amanena kuti Aroma anayamba kudzitchula kuti ndi Akhristu mu ulamuliro wa Mfumu Theodosius. Koma zoona n’zakuti pa nthawiyi, Akhristu ampatuko anali atayamba kutsatira ziphunzitso zachikunja choncho anali mbali ya Babulo Wamkulu. Komabe panali Akhristu odzozedwa okhulupirika omwe anali ngati tirigu amene Yesu anatchula. Akhristu okhulupirikawa ankayesetsa kulambira Mulungu koma anthu sankamvetsera zimene ankaphunzitsa. (Werengani Mateyu 13:24, 25, 37-39.) Apa tikhoza kunenadi kuti anali mu ukapolo wa Babulo Wamkulu.
10. N’chiyani chinathandiza kuti anthu ena ayambe kukayikira zimene matchalitchi ankaphunzitsa?
10 Ngakhale zinali choncho, kwa zaka mahandiredi angapo kuchokera pamene Yesu anaphedwa, anthu ambiri ankawerenga Baibulo m’Chigiriki kapena Chilatini. Choncho ankatha kusiyanitsa zimene Baibulo limaphunzitsa ndi zimene zinkaphunzitsidwa kutchalitchi. Zimene ankawerengazo zinachititsa kuti ayambe kukayikira zimene matchalitchi ankaphunzitsa. Komabe zinali zovuta kuti anene poyera maganizo awo chifukwa zikanachititsa kuti azunzidwe kapena kuphedwa.
11. Kodi atsogoleri achipembedzo anatani kuti anthu ena asamawerenge Baibulo?
11 Patapita nthawi, anthu olankhula Chigiriki ndi Chilatini anayamba kuchepa. Koma atsogoleri a tchalitchi sankalola kuti Mawu a Mulungu amasuliridwe m’zilankhulo zimene anthu ambiri ankalankhula. Izi zinachititsa kuti Baibulo lizingowerengedwa ndi atsogoleri achipembedzo kapena anthu ena ophunzira. Zinkatero ngakhale kuti ena mwa atsogoleri achipembedzowo sankadziwa bwino kuwerenga ndi kulemba. Munthu aliyense wotsutsa zimene tchalitchi chinkaphunzitsa ankalangidwa koopsa. Pa nthawiyi, odzozedwa okhulupirika ankangosonkhana m’timagulu ting’onoting’ono ndipo ena sankasonkhana n’komwe. Mofanana ndi Ayuda amene anali ku Babulo, tingati ‘ansembe achifumuwa’ sankagwira ntchito yawo bwinobwino. Apatu Akhristu oona anali opanikizika mu ukapolo wa Babulo Wamkulu.
KUWALA KUNAYAMBA KUONEKA
12, 13. Ndi zinthu ziwiri ziti zimene zinachititsa kuti kuwala kuyambe kuoneka? Fotokozani.
12 Koma kodi zikanatheka kuti Akhristu oonawa adzamasuke n’kumalambira Mulungu bwinobwino? Yankho ndi loti inde. Kuwala kunayamba kuoneka ndipo panali zinthu ziwiri zimene zinathandiza. Choyamba chinali kupangidwa kwa makina osindikizira cha m’ma 1450. Makinawa asanapangidwe, anthu ankakopera Baibulo pamanja. Kuti munthu akopere Baibulo lonse zinkatenga miyezi 10. Komanso mapepala ndi zikopa zanyama zimene ankagwiritsa ntchito kuti alembepo zinali zodula. Zonsezi zinapangitsa kuti Mabaibulo azisowa komanso akhale odula. Koma atayamba kugwiritsa ntchito makina osindikizira, munthu ankatha kusindikiza masamba 1,300 tsiku limodzi.
13 Chachiwiri ndi zimene anthu ena olimba mtima anachita chakumayambiriro kwa zaka za m’ma 1500. Anthuwa anayamba kumasulira Mawu a Mulungu m’zilankhulo zina. Komatu kuchita zimenezi kunali kuika moyo pachiswe. Atsogoleri a tchalitchi sanagwirizane nazo ngakhale pang’ono. Ankaopa kuti anthu akawerenga Baibulo m’zilankhulo zawo akhala ndi mafunso ambiri. Ndipo Baibulo litayamba kupezeka m’zilankhulo zina, anthu anayambadi kuliwerenga ndipo ankafunsa mafunso monga akuti: Ndi pati m’Baibulo pamene pamapezaka mawu akuti puligatoliyo? Kodi ndi pati pamene pamanena zoti munthu ayenera kulipira kuti wansembe achititse mwambo wa maliro? Nanga zokhudza apapa ndi makadinala zimapezeka pati m’Baibulo? Zinthu zambiri zimene tchalitchichi chinkaphunzitsa zinali maganizo a anthu monga Aristotle ndi Plato, omwe anakhalapo zaka zambiri Yesu asanabwere padzikoli. Koma atsogoleri achipembedzo anakwiya kwambiri poona kuti anthu anayamba kukayikira zimene tchalitchi chinkaphunzitsa. Choncho anthu amene ankatsutsa ziphunzitso za tchalitchi ankaphedwa. Zonsezi zinkachitika pofuna kulepheretsa anthu kuti asamawerenge Baibulo komanso asamafunse mafunso. Komabe panali anthu ena olimba mtima amene anakana kuti azitsogoleredwa ndi Babulo Wamkulu. Anali atapeza choonadi m’Mawu a Mulungu ndipo ankafuna kudziwa zambiri. Apatu tingati kuwala kunayamba kuoneka.
14. (a) Kodi anthu amene ankafuna kumvetsa Baibulo anatani? (b) Fotokozani zimene M’bale Russell anachita pofufuza choonadi?
14 Anthu amene ankafuna kudziwa zambiri anasamukira m’mayiko mmene zinthu zinaliko bwino. Ankafuna kuti azikawerenga Baibulo n’kumakambirana ndi ena zimene aphunzirazo. Limodzi mwa mayiko amenewa linali la United States kumene Charles Taze Russell ndi anzake anayamba kuphunzira Baibulo m’zaka za m’ma 1800. Poyamba cholinga cha M’bale Russel chinali kufufuza kuti adziwe chipembedzo chimene chimaphunzitsa choonadi. Choncho anayerekezera zimene matchalitchi ambiri amaphunzitsa ndi zimene Baibulo limaphunzitsa. Anafufuzanso ngakhale m’zipembedzo zomwe si zachikhristu. Koma anapeza kuti palibe chipembedzo chimene chinkaphunzitsa zogwirizana ndi Mawu a Mulungu. Pa nthawi ina anauza atsogoleri achipembedzo angapo mfundo za m’Baibulo zimene iye ndi anzake aja anapeza. Ankaganiza kuti iwo agwirizana nazo ndipo ayamba kuphunzitsa zimenezi m’matchalitchi awo. Koma atsogoleri achipembedzowo sanasonyeze chidwi. Choncho Ophunzira Baibulowa anazindikira kuti sangathe kulambira Mulungu ndi anthu amene ali m’chipembedzo chonyenga.—Werengani 2 Akorinto 6:14.
15. (a) Kodi Akhristu analowa liti mu ukapolo wa Babulo Wamkulu? (b) Kodi m’nkhani yotsatira tidzakambirana mafunso ati?
15 M’nkhaniyi taona kuti Akhristu oona analowa mu ukapolo wa Babulo Wamkulu atumwi onse atamwalira. Komabe pali mafunso ofunika omwe tiyenera kupeza mayankho ake. Mwachitsanzo: Kodi pali umboni wina wosonyeza kuti pofika chaka cha 1914 Akhristu odzozedwa anali atayamba kutuluka mu ukapolo wa Babulo Wamkulu? Kodi n’zoona kuti Yehova sankasangalala ndi anthu ake chifukwa choti pa nthawi ya nkhondo yoyamba ya padziko lonse sankagwira mwakhama ntchito yolalikira? Nanga kodi abale athu ena analephera kukhalabe okhulupirika ndipo Yehova anasiya kuwakonda? Komanso ngati Akhristu analowa mu ukapolo atumwi atamwalira, kodi ukapolowu unatha liti? Mafunso amenewa adzayankhidwa m’nkhani yotsatira.


text:
NKHANI YA PACHIKUTO | N’CHIFUKWA CHIYANI TIYENERA KUCHITA ZINTHU MOONA MTIMA?
Kodi Kukhala Oona Mtima N’kwachikale?
A Hitoshi ankagwira ntchito mu ofesi yowerengera ndalama m’bungwe lina loona zolemba anthu ntchito ku Japan. Tsiku lina akuona mmene ndalama zagwirira ntchito m’bungwe lawolo, abwana awo anawauza kuti alembe lipoti labodza. Koma a Hitoshi anauza abwanawo kuti sangachite zimenezo chifukwa n’zosagwirizana ndi zimene amakhulupirira. Abwanawo anawaopseza kuti awachotsa ntchito ndipo m’kupita kwa nthawi anawachotsadi.
Kenako a Hitoshi anayamba kufufuza ntchito ina, koma anakhumudwa kwambiri chifukwa cha zomwe zinkawachitikira. Mwachitsanzo, pa nthawi ina akufunsidwa mafunso pakampani ina imene inkafuna kuwalemba ntchito, a Hitoshi ananena kuti sachita zinthu zachinyengo. Munthu yemwe ankawafunsayo anadabwa kwambiri moti anati, “Aliponso anthu otero masiku ano?” Komabe achibale ndi anzawo a a Hitoshi ankawalimbikitsa kuti asasiye kuchita zinthu mokhulupirika. Kenako a Hitoshi anayamba kukayikira ngati kuchita zimenezi kunalidi kothandiza moti anafika ponena kuti, “Kodi ndimachita bwino kuulula kuti sindichita zachinyengo chifukwa cha zimene ndimakhulupirira?”
Zimene zinachitikira a Hitoshi zikungosonyeza kuti anthu ambiri m’dzikoli amaona kuti kuchita zachinyengo kulibe vuto lililonse. Ndipotu ena amaona kuti bizinezi yawo ingayende bwino kwambiri atamachita zachinyengo. Mayi wina wa ku South Africa anati: “Anthu ambiri amene ndimagwira nawo ntchito amachita zachinyengo moti ndimafunika kuyesetsa kuti ndisamachite nawo zimenezi.”
Masiku ano zinthu zachinyengo zili paliponse. Mwachitsanzo, pa kafukufuku yemwe anachita katswiri wina wa maphunziro a zamaganizo pa yunivesite ya Massachusetts Amherst, dzina lake Robert S. Feldman, anapeza kuti anthu 60 pa 100 alionse amati akamacheza ndi munthu wina amakhala atanena chinachake chabodza ikamatha 10 minitsi iliyonse. A Feldman anati: “Zimene tinapezazi zinatidabwitsa kwambiri chifukwa sitinkaganiza kuti bodza ndi lofala chonchi.” N’zodabwitsa kwambiri kuti anthu amanama ngakhale kuti iwowo safuna kunamizidwa.
Koma kodi n’chifukwa chiyani anthu ambiri masiku ano amakonda kunama, kuba komanso kuchita zinthu zina zachinyengo? Kodi kuchita zachinyengo kumabweretsa mavuto otani? Nanga kodi tingatani kuti tisamachite nawo zimenezi?


text:
MUTU 13
Olalikira Ufumu Anayamba Kupititsa Milandu Yawo Kukhoti
1, 2. (a) Kodi atsogoleri achipembedzo anachita chiyani pofuna kuletsa ntchito yolalikira, nanga atumwi anatani? (b) N’chifukwa chiyani atumwi sanamvere atawaletsa kulalikira?
MPINGO wachikhristu wa ku Yerusalemu unakhazikitsidwa pa Pentekosite mu 33 C.E. Koma patangopita milungu yowerengeka mpingowu unayamba kukumana ndi mavuto. Satana anaona kuti imeneyi inali nthawi yabwino yoti awononge mpingowu chifukwa unali usanakhazikike. Iye anachititsa atsogoleri achipembedzo kuti aletse ntchito yolalikira za Ufumu. Komabe, atumwi anapitiriza kulalikira molimba mtima ndipo zimenezi zinachititsa kuti amuna ndi akazi ambiri akhale “okhulupirira Ambuye.”
2 Chifukwa chokwiya ndi zimenezi, otsutsawo anayambanso kuzunza mpingo wachikhristu ndipo anachititsa kuti atumwi onse atsekeredwe m’ndende. Koma usiku mngelo wa Yehova anatsegula zitseko za ndende ndipo pamene kunkacha, atumwi anayambiranso kugwira ntchito yolalikira. Apanso atumwiwo anamangidwa n’kupita nawo kwa olamulira komwe anaimbidwa mlandu wophwanya lamulo lowaletsa kulalikira. Koma iwo anayankha molimba mtima kuti: “Ife tiyenera kumvera Mulungu monga wolamulira, osati anthu.” Olamulirawo atamva zimenezi anakwiya kwambiri moti ankafuna “kungowapha.” Zinthu zitafika povuta, mphunzitsi wina wa Chilamulo wolemekezeka, dzina lake Gamaliyeli, anachenjeza olamulirawo kuti: “Musamale . . . Alekeni amuna amenewa musalimbane nawo.” N’zodabwitsa kuti olamulirawo anamvera mawu ake ndipo anamasula atumwiwo. Kodi atumwi okhulupirikawa anachita chiyani? Mopanda mantha “anapitiriza mwakhama kuphunzitsa ndi kulengeza uthenga wabwino wonena za Khristu, Yesu.”
3, 4. (a) Kodi Satana wakhala akugwiritsa ntchito njira iti polimbana ndi anthu a Mulungu? (b) Kodi tikambirana chiyani m’mutu uno ndi m’mitu iwiri yotsatira?
3 Mlandu umenewu unapita kuti khoti mu 33 C. E., ndipo aka kanali koyamba kuti olamulira aletse ntchito ya mpingo wachikhristu. (Mac. 4:5-8; 16:20; 17:6, 7) Masiku anonso, Satana amachititsa anthu amene amatsutsa kulambira koona kuti azilimbikitsa anthu olamulira kukhazikitsa malamulo oletsa ntchito yathu yolalikira. Otsutsawa amaimba mlandu anthu a Mulungu kuti amaphwanya malamulo. Mwachitsanzo, amatiimba mlandu wakuti ndife osokoneza mtendere, oukira boma komanso wakuti kugawira mabuku kumene timachita ndi bizinezi. Abale akaona kuti n’zoyenera amapita kukhoti kuti akatsutse mabodza amenewa. Kodi zinthu zawayendera bwanji? Kodi zigamulo zimene makhoti anapereka zaka zambiri zapitazo zimakukhudzani bwanji inuyo panokha? Tiyeni tione mmene milandu ina inayendera kukhoti komanso mmene yathandizira “kuteteza uthenga wabwino ndi kukhazikitsa mwalamulo ntchito ya uthenga wabwino.”
4 M’mutu umenewu tikambirana zimene tachita poteteza ufulu wathu kuti tizitha kulalikira. M’mitu iwiri yotsatira tiona milandu ina imene tinapita nayo kukhoti chifukwa chosafuna kukhala mbali ya dziko komanso kuti tipitirize kutsatira mfundo za Ufumu.
Kodi Ndi Osokoneza Mtendere Kapena Ogwira Ntchito Yolalikira za Ufumu wa Mulungu Mokhulupirika?
5. N’chifukwa chiyani olalikira za Ufumu ankamangidwa m’zaka za m’ma 1930, nanga abale amene ankatsogolera gulu pa nthawiyo anachita chiyani?
5 M’zaka za m’ma 1930, akuluakulu a boma komanso oyang’anira mizinda m’dziko la America anayamba kukakamiza a Mboni za Yehova kuti azikhala ndi chikalata chochokera ku boma kapena kuti laisensi yowavomereza kugwira ntchito yolalikira. Koma abale athu sanapite ku boma kukapeza malaisensi chifukwa ankadziwa kuti akhoza kulandidwa laisensiyo nthawi ina iliyonse zomwe zingachititse kuti asiye kugwira ntchito yolalikira. Abalewa ankakhulupiriranso kuti palibe boma limene lili ndi mphamvu yoletsa anthu kumvera lamulo limene Yesu anapereka kwa Akhristu loti azilalikira za uthenga wa Ufumu. (Maliko 13:10) Chifukwa cha zimenezi abale ambiri anamangidwa. Pofuna kuthandiza abale ndi alongo, abale amene ankatsogolera gulu pa nthawiyo anaganiza zopititsa milanduyi kukhoti. Iwo ankafuna kusonyeza kuti boma laika malamulo omwe akuphwanya ufulu wopembedza wa Mboni za Yehova. Ndiyeno mu 1938, munachitika nkhani ina yomwe chigamulo chake chinathandiza poweruza nkhani zina. Kodi panachitika nkhani yotani?
6, 7. Kodi banja la a Cantwell linakumana ndi zotani?
6 Lachiwiri m’mawa pa April 26, 1938, M’bale Newton Cantwell, wazaka 60, ndi mkazi wake Esther komanso ana awo, omwe mayina awo ndi Henry, Russell ndi Jesse, anapita kukalalikira mumzinda wa New Haven, ku Connecticut. Onsewa anali apainiya apadera ndipo ngakhale kuti ankafuna kukalalikirako tsiku limodzi, ankadziwa kuti akhoza kukhalako kwa masiku angapo chifukwa anali atamangidwapo maulendo angapo ndipo ankadziwa kuti ulendowu akhoza kumangidwanso. Komabe zimenezi sizinachititse banjali kusiya kugwira ntchito yolalikira za Ufumu. Pa ulendowu anatenga magalimoto awiri. M’bale Newton ankayendetsa galimoto yodzaza mabuku ofotokoza nkhani za m’Baibulo ndi magalamafoni. Mwana wawo Henry, yemwe anali ndi zaka 22, ankayendetsa galimoto yomwe inali ndi zokuzira mawu padenga lake. Koma atangolalikira kwa maola ochepa apolisi anawaimitsa.
7 Russell, yemwe anali ndi zaka 18, ndi amene anali woyamba kumangidwa, kenako bambo ake ndi mayi ake. Jesse, yemwe anali ndi zaka 16, ali chapatali anaona makolo ake ndi mchimwene wake akutengedwa ndi apolisi. Chifukwa chakuti Henry ankalalikira mbali ina ya tawuniyi, Jesse anatsala yekhayekha ndipo anapitiriza kulalikira pogwiritsa ntchito galamafoni. Azibambo awiri akatolika amene anakumana ndi Jesse anayamba kumvetsera nkhani ya M’bale Rutherford ya mutu wakuti “Adani.” Koma ali mkati momvetsera nkhaniyi azibambowo anakwiya kwambiri moti ankafuna kum’menya. Jesse anangochokapo mwakachetechete koma pasanapite nthawi yaitali nayenso anagwidwa ndi wapolisi wina. Apolisi sanaimbe mlandu Mlongo Cantwell. Anaimba mlandu M’bale Cantwell ndi ana ake koma onse anatuluka pa belo tsiku lomwelo.
8. N’chifukwa chiyani khoti linapeza Jesse Cantwell kuti ndi wolakwa pa mlandu woti anali wosokoneza mtendere?
8 Patapita miyezi ingapo, m’mwezi wa September 1938, banja la a Cantwell linakaonekera kubwalo la milandu mumzinda wa New Haven. Russell, Jesse ndi M’bale Newton anawapeza ndi mlandu wopemphetsa ndalama popanda laisensi. Ngakhale kuti Jesse anachita apilo mlanduwu kukhoti lalikulu la ku Connecticut, anapezekabe wolakwa chifukwa ankamuganizira kuti ankasokoneza mtendere. N’chifukwa chiyani anapereka chigamulo chimenechi? Chifukwa chakuti azibambo awiri akatolika aja anapereka umboni m’khoti woti nkhani imene anamvetsera inkanyoza chipembedzo chawo komanso inawakwiyitsa kwambiri. Pofuna kusonyeza kuti khotili linali litapereka chigamulo cholakwika, abale amene ankatsogolera gulu anachita apilo mlanduwu ku Khoti Lalikulu m’dziko la America.
9, 10. (a) Kodi Khoti Lalikulu la ku America linapereka chigamulo chotani pa mlandu wa banja la a Cantwell? (b) Kodi chigamulo chimenechi chikutithandiza bwanji masiku ano?
9 Kuyambira pa March 29, 1940, Woweruza Milandu Wamkulu, dzina lake Charles E. Hughes, pamodzi ndi oweruza ena 8 anamvetsera zimene loya woimira Mboni za Yehova, yemwenso anali m’bale, dzina lake Hayden Covington, ananena. * Loya woimira boma la Connecticut anapereka umboni wosonyeza kuti Mboni za Yehova ndi anthu ovutitsa. Atamaliza kupereka umboniwu, mmodzi mwa oweruza mlanduwu anamufunsa kuti: “Kodi si zoona kuti anthu ambiri sankasangalala ndi uthenga umene Khristu Yesu ankalalikira?” Poyankha loya wa bomayo anati: “Ndi zoona, ndipo ngati ndikukumbukira bwinobwino, Baibulo limanenanso zimene zinachitikira Yesu chifukwa cholalikira uthengawo.” Zimene ananenazi zinali zochititsa chidwi kwambiri. Ponena mawu amenewa, loya wa bomayo mosadziwa ankatanthauza kuti Mboni za Yehova zili kumbali ya Yesu ndipo boma lili kumbali ya anthu amene anaimba mlandu Yesu. Pa May 20, 1940, oweruza onse a ku Khoti Lalikululi anagamula mlanduwu mokomera Mboni za Yehova.
10 Kodi zimene khotili linagamula zinathandiza bwanji? Zinateteza komanso kuthandiza kuti akuluakulu aboma kapenanso oyang’anira mizinda asamaike malamulo olepheretsa anthu kukhala ndi ufulu wa chipembedzo. Kuwonjezera pamenepo, khotili linapezanso kuti zimene Jesse ankachita “sizinkasokoneza mtendere.” Choncho, chigamulo chimenechi chinatsimikizira kuti anthu a Mboni za Yehova sasokoneza mtendere. Pamenepatu zinthu zinawayendera bwino kwambiri atumiki a Mulungu. Kodi chigamulo chimenechi chikutithandiza bwanji masiku ano? M’bale wina yemwe ndi loya ananena kuti: “Ufulu umene tili nawo wopembedza mopanda mantha kuti anthu ena akhoza kukhazikitsa malamulo otiletsa kulambira kapena kulalikira, ukuthandiza Mboni za Yehovafe masiku ano kuti tiziuza ena uthenga wopatsa chiyembekezo m’madera amene tikukhala.”
Kodi Ndi Oukira Boma Kapena Olengeza Uthenga wa Choonadi?
11. Kodi abale athu a ku Canada anagwira ntchito yapadera yotani, ndipo n’chifukwa chiyani anagwira ntchito imeneyi?
11 M’zaka za m’ma 1940, ntchito ya Mboni za Yehova inayamba kutsutsidwa kwambiri m’dziko la Canada. Pofuna kuthandiza anthu kudziwa kuti boma la Canada linkaphwanya ufulu wa chipembedzo, mu 1946 abale athu anagwira ntchito yapadera kwa masiku 16 yogawira kapepala ka mutu wakuti, N’zomvetsa Chisoni Kuona Chidani Chachikulu Chimene Boma la Quebec Lili Nacho pa Mulungu ndi Khristu Komanso pa Ufulu wa Anthu (Quebec’s Burning Hate for God and Christ and Freedom Is the Shame of All Canada). Kapepalaka kanafotokoza mwatsatanetsatane zinthu zachipolowe zimene atsogoleri achipembedzo anayambitsa, nkhanza za apolisi ndiponso zinthu zina zankhanza zimene anthu ankachitira abale athu m’dera la Quebec. Kapepalaka kananena kuti: “Anthu a Mboni za Yehova akungomangidwa popanda zifukwa zenizeni. Panopa milandu yokwana 800 yokhudza Mboni za Yehova siikuzengedwa m’khoti la Greater Montreal.”
12. (a) Kodi anthu otsutsa anatani ataona kapepala komwe abale athu ankagawira? (b) Kodi abale athu anaimbidwa mlandu wotani? (Onaninso mawu a m’munsi.)
12 Nduna yaikulu ya m’dera la Quebec, dzina lake Maurice Duplessis, yomwe inkagwirizana kwambiri ndi Kadinala wa tchalitchi cha Katolika, dzina lake Villeneuve, itaona kapepalaka inalengeza kuti a Mboni za Yehova “akhaulitsidwe kwambiri.” Zimenezi zinachititsa kuti chiwerengero cha milandu imene inali kukhoti chiwonjezeke, kuchoka pa 800 kufika pa 1,600. Mlongo wina yemwe anali mpainiya ananena kuti: “Apolisi anatimanga maulendo ambirimbiri moti sindingakumbukire kuti anatimanga kangati.” Abale ndi alongo amene anamangidwa akugawira timapepalati ankaimbidwa mlandu wofalitsa “mapepala olimbikitsa anthu kuukira boma.” *
13. Kodi anthu oyamba kuimbidwa mlandu woukira boma ku Canada anali ndani, ndipo khoti linaweruza bwanji mlanduwu?
13 Mu 1947, M’bale Aimé Boucher ndi ana ake aakazi, Gisèle wazaka 18 ndi Lucille wazaka 11, anali anthu oyamba kuweruzidwa kukhoti pa mlandu woukira boma. Anawagwira akugawira kapepala ka Chidani Chachikulu Chimene Boma la Quebec Lili Nacho pafupi ndi munda wawo womwe unali m’dera lamapiri chakum’mwera kwa mzinda wa Quebec. Aliyense ankaona kuti sizoona kuti M’bale Boucher angaukire boma kapena kusokoneza mtendere chifukwa anali munthu wofatsa komanso wosauka ndipo ankangolima m’munda mwake osayambana ndi anthu. Ankapita m’tawuni mwa apo ndi apo atakwera ngolo yokokedwa ndi mahatchi. Koma banja lake linakumana ndi mavuto ambiri amene anafotokozedwa pakapepala kameneka. Jaji amene ankaweruza milandu yawo ankadana kwambiri ndi Mboni za Yehova moti anakana umboni wonse wosonyeza kuti banja la a Boucher linali losalakwa. M’malomwake anagwirizana ndi maloya a boma amene ankanena kuti banjali ndi lolakwa chifukwa kapepalaka kankayambitsa chisokonezo. Choncho zimene jajiyo anachita zinasonyeza kuti n’kulakwa kunena zoona. Aimé ndi Gisèle anatsekeredwa m’ndende pa mlandu wolimbikitsa anthu kuukira boma ndipo ngakhale kuti Lucille anali wamng’ono anamutsekera m’ndende kwa masiku awiri. Koma abale anapanga apilo mlanduwu ku Khoti Lalikulu la ku Canada ndipo khotili linavomera kumva mlanduwo.
14. Kodi abale ndi alongo a ku Quebec ankachita chiyani pa zaka zonse zimene ankazunzidwa?
14 Pa nthawi yonseyi, abale ndi alongo a ku Quebec anapitiriza kulalikira uthenga wa Ufumu ngakhale kuti anthu ankawachitira zankhanza. Patadutsa zaka 4 kuchokera m’chaka cha 1946, chomwe ndi chaka chimene anayamba kugawira kapepala kaja, chiwerengero cha Mboni ku Quebec chinawonjezeka kuchoka pa 300 kufika pa 1,000. *
15, 16. (a) Kodi Khoti Lalikulu la ku Canada linagamula bwanji mlandu wa a Boucher? (b) Kodi chigamulo chimenechi chinathandiza bwanji abale athu komanso anthu ena?
15 Mu June 1950, akuluakulu onse oweruza milandu ku Khoti Lalikulu la ku Canada, okwana 9, anamvetsera mlandu wa Aimé Boucher. Mlanduwu unatenga miyezi 6 chigamulo chisanaperekedwe ndipo pa December 18, 1950, khotili linagamula mlanduwu mokomera Mboni za Yehova. Kodi zimenezi zinatheka bwanji? M’bale Glen How, yemwe anali loya woimira Mboni za Yehova pa mlanduwu, anafotokoza kuti khotili linavomereza mfundo imene iyeyo ananena yoti munthu angaimbidwe mlandu woukira boma ngati akulimbikitsa ena kuchita zachiwawa kapena ngati akulimbikitsa ena kuukira boma. Koma kapepalaka “sikankalimbikitsa anthu kuchita zinthu zimenezi ndipo kugawira kapepalaka kunali kogwirizana ndi ufulu wa kulankhula womwe anthu a m’dzikolo anali nawo.” M’bale How anawonjezera kuti: “Zimene khotili linagamula zinasonyeza kuti Yehova ndi amene anatithandiza kuti tiwine mlanduwu.” *
16 Zimene khotili linagamula unali umboni wakuti Ufumu wa Mulungu wapambana kwambiri. Chigamulochi chinachititsa kuti milandu yonse youkira boma yokwana 122 imene Mboni za Yehova za ku Quebec zinkaimbidwa ithere pomwepo. Kuwonjezera pamenepa, chigamulochi chinachititsanso kuti nzika za dziko la Canada ndiponso m’mayiko amene ali mu mgwirizano wa Commonwealth zikhale ndi ufulu wofotokoza maganizo awo ngati akuona kuti boma silikuyendetsa bwino zinthu. Chigamulochi chinachititsanso kuti atsogoleri a matchalitchi komanso boma asiye kuphwanya ufulu wa Mboni za Yehova. *
Kodi Amachita Malonda Kapena Kulengeza Ufumu wa Mulungu?
17. Kodi mayiko ena amachita chiyani pofuna kuletsa ntchito yathu yolalikira?
17 Mofanana ndi Akhristu oyambirira, atumiki a Yehova masiku ano ‘sachita nawo malonda’ Mawu a Mulungu. (Werengani 2 Akorinto 2:17.) Komabe mayiko ena amakhazikitsa malamulo pa nkhani zamalonda pofuna kulepheretsa ntchito yathu. Tiyeni tione nkhani ziwiri zimene zinakambidwa kukhoti zomwe zinathandiza anthu kudziwa kuti Mboni za Yehova zimalalikira uthenga wa Mulungu osati kuchita malonda.
18, 19. Kodi dziko la Denmark linachita chiyani pofuna kuletsa ntchito yolalikira?
18 Denmark. Pa October 1, 1932, dziko la Denmark linakhazikitsa lamulo loletsa kugulitsa mapepala, magazini kapena mabuku popanda laisensi. Koma abale athu sanapite ku boma kuti akatenge malaisensi. Tsiku lotsatira, ofalitsa 5 analalikira tsiku lonse m’tawuni ya Roskilde, yomwe ili pamtunda wa makilomita oposa 30, chakumadzulo kwa mzinda wa Copenhagen, womwe ndi likulu la dziko la Denmark. Pamene ankamaliza ntchito yolalikirayo madzulo, abale anazindikira kuti M’bale August Lehmann sakuoneka. Anali atamangidwa pa mlandu wogulitsa zinthu popanda laisensi.
19 Pa December 19, 1932, M’bale August Lehmann anakaonekera kukhoti. M’baleyo anavomereza kuti ankagawiradi anthu mabuku ofotokoza nkhani za m’Baibulo koma anakana zoti ankagulitsa mabukuwo. Khotili linagwirizana ndi zimene m’baleyo ananena chifukwa linanena kuti: “Tapeza kuti munthu akuimbidwa mlanduyu . . . amakwanitsa kupeza ndalama zoti azitha kupeza zinthu zofunikira pa moyo wake komanso tapeza kuti sanapeze phindu lililonse pa ntchitoyi ndipo analibe cholinga chimenecho, m’malo mwake ntchito imene wakhala akugwira yamuchititsa kuti akumane ndi mavuto azachuma.” Khotilo linachita zinthu mokomera Mboni za Yehova chifukwa linagamula kuti zimene M’bale Lehmann ankachita “sitinganene kuti ndi kuchita malonda.” Komabe, anthu amene ankadana ndi anthu a Mulungu anali atatsimikiza mtima kuletsa ntchito yolalikira m’dzikoli. (Sal. 94:20) Loya woimira boma pa mlanduwu anachita apilo ku Khoti Lalikulu la m’dzikoli. Kodi abale athu anachita chiyani?
20. Kodi Khoti Lalikulu la ku Denmark linagamula bwanji mlanduwu, nanga abale athu anatani atamva za chigamulochi?
20 Kutatsala mlungu umodzi kuti Khoti Lalikulu limve mlanduwu, Mboni za Yehova zonse za ku Denmark zinagwira ntchito yolalikira mwakhama kwambiri. Lachiwiri pa October 3, 1933, Khoti Lalikululi linalengeza chigamulo chake. Linagwirizana ndi zimene khoti loyamba lija linanena kuti August Lehmann sanaphwanye lamulo lililonse. Chigamulo chimenechi chinachititsa kuti Mboni za Yehova zikhale ndi ufulu wolalikira. Pofuna kuthokoza Yehova kuti wawathandiza kuwina mlanduwu, abale ndi alongo anachita khama kwambiri polalikira kuposa mmene ankachitira poyamba. Kungoyambira nthawi imeneyi, abale athu ku Denmark akhala akulalikira popanda kusokonezedwa ndi boma.
21, 22. Kodi Khoti Lalikulu la ku America linapereka chigamulo chotani pa mlandu wa M’bale Murdock?
21 United States. Lamlungu pa February 25, 1940, mpainiya wina dzina lake Robert Murdock, Jr., pamodzi ndi abale ndi alongo ena 7, anamangidwa pamene ankalalikira m’tawuni ya Jeannette, yomwe ili pafupi ndi mzinda wa Pittsburgh, ku Pennsylvania. Abale ndi alongowa anaweruzidwa kuti ndi olakwa pa mlandu wogawira mabuku opanda laisensi. Atachita apilo, Khoti Lalikulu la ku America linavomera kumva mlanduwu.
22 Pa May 3, 1943, Khoti Lalikululi linalengeza chigamulo chake ndipo mlanduwu unakomera Mboni za Yehova. Linanena kuti munthu sayenera kukhala ndi laisensi chifukwa kuchita zimenezi “n’kulipiritsa ufulu umene munthu aliyense ali nawo womwe umapezeka m’malamulo a dziko lino.” Khotili linathetsanso lamulo limene akuluakulu a mzindawo anakhazikitsa loti anthu azikhala ndi laisensi yoti azigawira mabuku kwa anthu ena. Linanenanso kuti “lamulolo linkaphwanya ufulu wofalitsa nkhani komanso ufulu wa chipembedzo.” Polengeza chigamulo chimene oweruza ambiri anagwirizana nacho, Woweruza dzina lake William O. Douglas ananena kuti ntchito ya Mboni za Yehova “ndi kulalikira komanso kugawa mabuku a chipembedzo.” Anawonjezeranso kuti: “Ntchito yachipembedzo imeneyi iyenera kutetezedwa ngati mmene timatetezera ufulu wopembedza m’matchalitchi komanso kulalikira kugome.”
23. Kodi milandu imene tinawina mu 1943 imatithandiza bwanji masiku ano?
23 Zimene Khoti Lalikululi linagamula pa mlanduwu zinathandiza anthu kudziwa kuti anthu a Mulungu amalalikira za Ufumu wa Mulungu osati kuchita malonda. Pa tsiku losaiwalikali, a Mboni za Yehova anawinanso milandu ina 12 pa milandu 13 imene ankaimbidwa kukhotili, kuphatikiza mlandu wa M’bale Murdock. Zimene khoti linagamula pa milandu imeneyi zathandiza pa milandu ina yaposachedwapa imene anthu otitsutsa amafuna kusokoneza ufulu wathu wolalikira uthenga wa Ufumu poyera komanso kunyumba ndi nyumba.
“Tiyenera Kumvera Mulungu Monga Wolamulira, Osati Anthu”
24. Kodi timatani maboma akaletsa ntchito yathu yolalikira?
24 Ifeyo monga atumiki a Yehova timayamikira kwambiri mayiko akamatipatsa ufulu wolalikira uthenga wa Ufumu. Koma maboma akatiletsa ntchito yathu yolalikira timapeza njira zina zolalikirira uthengawu chifukwa mofanana ndi atumwi, “tiyenera kumvera Mulungu monga wolamulira, osati anthu.” (Mac. 5:29; Mat. 28:19, 20) Koma nthawi zina timachita apilo nkhaniyo kukhoti kuti atipatse ufulu. Tiyeni tione zitsanzo ziwiri.
25, 26. Ndi nkhani iti imene inachitika ku Nicaragua yomwe inafika ku Khoti Lalikulu, ndipo zinthu zinayenda bwanji?
25 Nicaragua. Pa November 19, 1952, M’bale Donovan Munsterman amene anali mmishonale komanso ankayang’anira nthambi m’dziko la Nicaragua, anapita kuti ofesi yoona za anthu olowa ndi kutuluka m’dzikoli. Ofesiyi ili mumzinda wa Managua, womwe ndi likulu la dzikoli. M’baleyu anali ataitanidwa kuti akaonekere pamaso pa bwana wamkulu wa ofesiyi, yemwe dzina lake anali Arnoldo García. Bwanayu anauza M’bale Munsterman kuti Mboni za Yehova zonse ku Nicaragua “zaletsedwa kulalikira zimene amakhulupirira komanso kusonkhana monga chipembedzo.” Pofotokoza chifukwa chake, Bwana García ananena kuti Mboni za Yehova zinalibe chilolezo chochokera kwa nduna ya boma chowaloleza kuti azilalikira komanso kuti anthu ena ankanena kuti a Mboni amalimbikitsa chikomyunizimu. Kodi ndani ankanena zimenezi? Anali atsogoleri achipembedzo cha Katolika.
26 Nthawi yomweyo M’bale Munsterman anachita apilo nkhaniyi ku Unduna Woona za Boma ndi Zipembedzo komanso kwa Pulezidenti Anastasio Somoza García, koma palibe chimene chinachitika. Choncho abale athu anasintha mmene ankachitira zinthu. Mwachitsanzo, anatseka Nyumba za Ufumu n’kuyamba kukumana m’magulu ang’onoang’ono. Ngakhale kuti anasiya kulalikira m’misewu, anapitirizabe kulalikira uthenga wa Ufumu. Pa nthawi imeneyinso, abale analemba chikalata chopempha Khoti Lalikulu la ku Nicaragua kuti lichotse lamulo loletsa ntchito ya Mboni za Yehova. Manyuzipepala analemba nkhani ya kuletsedwa kwa Mboni za Yehova komanso zimene a Mboni analemba m’chikalatacho ndipo Khoti Lalikulu linavomera kumva mlanduwu. Kodi zinthu zinayenda bwanji? Pa June 19, 1953, Khoti Lalikululi linalengeza zimene oweruza onse anagwirizana ndipo mlanduwu unakomera Mboni za Yehova. Khotili linapeza kuti malinga ndi zimene malamulo a dzikoli amanena, kuletsedwa kwa Mboni za Yehova kunali kuphwanya ufulu wa kulankhula, kusankha zinthu malinga ndi chikumbumtima cha munthu komanso kuphwanya ufulu wouza ena zimene munthu amakhulupirira. Khotili linalamulanso kuti boma liyambe kuchita zinthu ndi Mboni za Yehova ngati mmene linkachitira poyamba.
27. (a) N’chifukwa chiyani anthu a ku Nicaragua anadabwa kwambiri ndi chigamulo chimene Khoti Lalikulu linapereka? (b) Kodi abale anaona kuti n’chiyani chinawathandiza kuwina mlanduwu?
27 Anthu a ku Nicaragua anadabwa kwambiri kuona kuti Khoti Lalikulu lagamula mlanduwu mokomera Mboni za Yehova. M’mbuyo monsemo atsogoleri azipembedzo anali ndi mphamvu kwambiri moti oweruza milandu m’khotili ankapewa kusemphana maganizo ndi atsogoleriwa. Nawonso akuluakulu a boma anali ndi mphamvu kwambiri zimene zinkachititsa kuti oweruza m’khotili azipewa kugamula milandu mosiyana ndi zimene akuluakulu a bomawo ankafuna. Abale athu amakhulupirira kuti anawina mlanduwu chifukwa chakuti Mfumu yawo inawateteza komanso chifukwa chakuti anapitiriza kulalikira.
28, 29. Kodi zinthu zinasintha bwanji ku Zaire pakatikati pa zaka za m’ma 1980?
28 Zaire. M’zaka za m’ma 1980, ku Zaire, komwe panopa kumadziwika ndi dzina lakuti Democratic Republic of Congo, kunali Mboni pafupifupi 35,000. Chifukwa cha kuwonjezeka kwa ntchito ya Ufumu m’dzikoli, ofesi ya nthambi inayamba kumanga maofesi ena atsopano. M’mwezi wa December 1985, mumzinda wa Kinshasa, womwe ndi likulu la dzikoli munachitika msonkhano wa mayiko ndipo anthu 32,000 ochokera ku mayiko osiyanasiyana anadzaza m’sitediyamu ya mumzindawu. Koma pasanapite nthawi yaitali zinthu zinasintha kwambiri. Kodi chinachitika n’chiyani?
29 M’bale Marcel Filteau, yemwe anali mmishonale wochokera mumzinda wa Quebec, ku Canada, anali ku Zaire pa nthawi imeneyi. M’baleyu anali atazunzidwapo pa nthawi imene Duplessis ankalamulira ku Quebec. Iye anafotokoza zimene zinachitika kuti: “Pa March 12, 1986, abale analandira kalata yomwe inanena kuti ntchito ya Mboni za Yehova ku Zaire yaletsedwa.” Pulezidenti wa dzikolo, Mobutu Sese Seko, ndi amene anasainira kalatayo.
30. Kodi abale a mu Komiti ya Nthambi anafunika kusankha mwanzeru pa nkhani yaikulu iti, ndipo anasankha kuchita chiyani?
30 Tsiku lotsatira wailesi ya boma inalengeza kuti: “Sitidzamvanso za Mboni za Yehova m’dziko la Zaire.” Kenako abale athu anayamba kuzunzidwa. Nyumba za Ufumu zinaphwanyidwa, abale athu analandidwa katundu, anamangidwa, anatsekeredwa m’ndende komanso kumenyedwa. Ngakhalenso ana a Mboni ankawatsekera m’ndende. Pa October 12, 1988, boma linalanda katundu wa gulu lathu ndipo gulu lina la asilikali lotchedwa Civil Guard, linayamba kugwiritsa ntchito ofesi ya nthambi. Abale amene anali ndi maudindo analemba kalata yopita kwa Pulezidenti Mobutu Sese Seko koma sanawayankhe. Pa nthawi imeneyi, abale a m’Komiti ya Nthambi anayenera kusankha zinthu mwanzeru chifukwa imeneyi inali nkhani yaikulu kwambiri. Anafunika kusankha kuti achite apilo mlanduwu ku Khoti Lalikulu la m’dzikoli kapena kuti adikire kaye. M’bale Timothy Holmes, yemwe anali mmishonale komanso wogwirizanitsa Komiti ya Nthambi, ananena kuti: “Tinapemphera kwa Yehova kuti atipatse nzeru komanso kuti atitsogolere.” Atakambirana komanso kupempherera nkhaniyi, abalewa anaona kuti imeneyi siinali nthawi yabwino yochita apilo nkhaniyi. M’malomwake anapitiriza kuthandiza abale komanso kupeza njira zina zolalikirira.
“Pa nthawi yonse ya mlanduwu, tinaona kuti Yehova amasintha zinthu”
31, 32. Kodi Khoti Lalikulu la ku Zaire linapereka chigamulo chotani, nanga chigamulo chimenechi chinathandiza bwanji abale athu?
31 Patapita zaka zingapo, anthu a m’dzikoli anasiya kuchitira nkhanza Mboni za Yehova ngati kale komanso anayamba kulemekeza kwambiri ufulu wa anthu. Pa nthawi imeneyi, Komiti ya Nthambi inaona kuti tsopano inali nthawi yabwino yochita apilo nkhaniyi ku Khoti Lalikulu Loona za Chilungamo ku Zaire. Zinali zosangalatsa kumva kuti Khoti Lalikulu lavomera kumva mlanduwu. Kenako, pa January 8, 1993, Khoti Lalikululi linagamula kuti zimene boma linachita poletsa ntchito ya Mboni za Yehova, kunali kuphwanya malamulo ndipo Mboni za Yehova zinaloledwanso kuyamba kugwira ntchito yawo. Zimenezi zinachitika patapita zaka pafupifupi 7 kuchokera pamene Pulezidenti wa dzikoli analetsa ntchito ya Mboni za Yehova. Chigamulo chimenechi chinali choopsa ndipo chinachititsa kuti moyo wa oweruzawo ukhale pangozi chifukwa anathetsa lamulo limene pulezidenti anakhazikitsa. M’bale Holmes anati: “Pa nthawi yonse ya mlanduwu, tinaona kuti Yehova amasintha zinthu.” (Dan. 2:21) Chikhulupiriro cha abale athu chinalimba kwambiri atawina mlanduwu. Anaona kuti Yesu, yemwe ndi Mfumu yathu, anatsogolera anthu ake kudziwa zoyenera kuchita komanso nthawi yoyenera kuchita zinthuzo.
32 Chifukwa cha zimene Khotilo linagamula, ofesi ya nthambi inaloledwa kuitana amishonale, kumanga maofesi atsopano ndiponso kuitanitsa mabuku ofotokoza nkhani za m’Baibulo. * Kunena zoona, n’zosangalatsa kwambiri kwa atumiki a Mulungu padziko lonse lapansi kuona mmene Yehova amatetezera mwauzimu anthu ake.
“Yehova Ndiye Mthandizi Wanga”
33. Kodi taphunzira chiyani pa milandu yochepa imene takambiranayi?
33 Zimene taona pa milandu yochepa imene takambiranayi zikutitsimikizira kuti Yesu wakhala akukwaniritsa zimene analonjeza. Iye anati: “Ndidzakuuzani mawu oti munene ndi kukupatsani nzeru, zimene otsutsa anu onse sadzatha kuzikana kapena kuzitsutsa.” (Werengani Luka 21:12-15.) Nthawi zina Yehova amachititsa anthu ena kuteteza anthu ake ngati mmene Gamaliyeli anachitira, kapena amachititsa oweruza komanso maloya kulimba mtima kuti achite zinthu mwachilungamo. Yehova wachititsa kuti zida za adani athu zisapambane. (Werengani Yesaya 54:17.) Izi zikutsimikizira kuti anthu otsutsa sangalepheretse ntchito ya Mulungu.
34. N’chifukwa chiyani milandu imene tinawinayi ndi yochititsa chidwi kwambiri, nanga umenewu ndi umboni wa chiyani? (Onaninso bokosi lakuti “ Milandu Ikuluikulu Imene Yathandiza Kuti Ntchito Yolalikira za Ufumu Iziyenda Bwino.”)
34 Milandu imene tinawinayi ndi yochititsa chidwi kwambiri. N’chifukwa chiyani tikutero? Taganizirani izi: Mboni za Yehova si anthu otchuka, savota, saimira chipani chilichonse komanso salimbikitsa atsogoleri andale kuti achite zimene iwowo akufuna. Kuwonjezera pamenepa, abale ndi alongo athu amene nkhani zawo zimafika kukhoti nthawi zambiri amaoneka kuti ndi “anthu osaphunzira ndiponso anthu wamba.” (Mac. 4:13) Choncho malinga n’kuona kwa anthu, n’zosatheka kuti makhoti akhale kumbali yathu n’kugamula motsutsana ndi zimene atsogoleri andale komanso achipembedzo akufuna. Tikutero chifukwa atsogoleri azipembedzo ndi andale amakhala amphamvu kwambiri moti akhoza kuchititsa makhotiwa kusintha chigamulo chawo. Koma nthawi zambiri makhotiwa amagamula milandu mokomera atumiki a Mulungufe. Milandu imene takhala tikuwina ndi umboni wakuti tikuyenda “monga otsatira Khristu, okhala pamaso pa Mulungu.” (2 Akor. 2:17) Choncho, mogwirizana ndi mtumwi Paulo tikunena kuti: “Yehova ndiye mthandizi wanga. Sindidzaopa.”
^ ndime 9 Mlandu wa M’bale Cantwell unali mlandu woyamba pa milandu 43 imene M’bale Hayden Covington anaimira monga loya wa abale ku Khoti Lalikulu la ku America. M’bale Covington anamwalira mu 1978. Mkazi wake, dzina lake Dorothy, anatumikirabe mokhulupirika mpaka pamene anamwalira mu 2015 ali ndi zaka 92.
^ ndime 12 Abale ndi alongowa ankaimbidwa milanduyi chifukwa cha lamulo limene linakhazikitsidwa mu 1606. Lamulolo linkapereka mphamvu zoti oweruza akhoza kugamula kuti munthu ndi wolakwa ngati iwowo akuona kuti zimene munthuyo wanena zikulimbikitsa anthu kuchita zachiwawa, ngakhale zitakhala kuti zimene wanenazo ndi zoona.
^ ndime 14 Mu 1950, abale ndi alongo okwana 164 ankachita utumiki wa nthawi zonse ku Quebec komanso panali abale ndi alongo 63 amene analowa Sukulu ya Giliyadi omwe anali atavomera kukatumikira ku Quebec ngakhale kuti ankadziwa zoti akatsutsidwa kwambiri.
^ ndime 15 M’bale W. Glen How anali loya wolimba mtima komanso waluso ndipo anamenyera ufulu wa Mboni za Yehova m’dziko la Canada komanso m’mayiko ena pa milandu yambirimbiri. Anagwira ntchitoyi kuyambira mu 1943 mpaka mu 2003.
^ ndime 16 Kuti mudziwe zambiri za mlanduwu, werengani nkhani yachingelezi yamutu wakuti, “The Battle Is Not Yours, but God’s” yomwe inatuluka mu Galamukani! ya April 22, 2000, tsamba 18-24.
^ ndime 32 Patapita nthawi gulu la asilikali lotchedwa Civil Guard linasiya kugwiritsa ntchito ofesi ya nthambi komabe gulu linamanga ofesi ya nthambi yatsopano pamalo ena.